Bideoa: Emakume Master Cupen finalerako bost egun baino ez\nRuiz de Larremendi familiaren egun handia Irunen\nPilota zainetan daraman familia da Ruiz de Larramenditarrena eta urteetan izandako pasio horrek bere saria izan du gaur Irunen, Maite eta Olatzek jantzitako Binakako LABORAL KUTXA EMAKUME MASTER CUP lehiaketako txapelak jantzita. Izebak, Iera Agirrerekin batera, pilota goxoko lehen txapela irabazi du Galeano ahizpei 22-7 gailenduta eta Olatz, ilobak, pilota mistokoa jantzi du, bere bigarrena lortu duen Leire Garairekin batera, Olatz Arrizabala eta Gentzane Aldairi 14-22 irabazita. Baina guztiaren gainetik, emakumeen pilota izan da garailea gaur Urantzu berrituan, pasa ditugunak pasa ostean, giro bikaina bizi ahal izan delako, erabilgarri ziren 351 eserlekuak betez, kanpoan jendea sartu ezinda geratu da, eta normalean gizonezkoei erreserbatutako telebista parrilaren zatia ikuskizun polit batekin betez. Partiden artean, Irungo 22 Academy dantza akademiak giroa berotu du bere ikuskizun berritzailearekin.\nPilota goxoko finalean, Iera Agirre eta Maite Ruiz de Larramendiren indar eta eskarmentuak ez die aukerarik txikiena eman Nagore eta Leire Galeanoren ilusio eta gaztetasunari eta nafarrek txapela jantzi dute 22-7 irabazita. Finalari emozio pixka bat falta izan zaion arren, esan beharra dago tantoak azken markagailuak iradokitzen duena baino lehiatuagoak izan direla. Gorriak 10-0 aurreratu diren arren, hasierako tantoak luze eta piloteatuak izan dira, baina azkenean beti nafarren alde erori dira. Izan ere, kolpez indartsusagoak izateaz harago, defentsa bikaina erakutsi dute Agirre eta Ruiz de Larrmendik eta Antzuolako ahizpa gazteei ezinezkoa egin zaie tantoa amaitzeko zirrikiturik topatzea.\nHori bai, tarteka finaleraino eraman dituen maila erakusteko gai izan dira Nagore eta Leire, ez dituzte eta alperrik sei partida irabazi txapelketa osoan zehar. Gaurkoan urduritasunak eragin die, baina ausart jokatuta, zazpi tanto egiteko gai izan dira eta etorkizuna eurena dela erakutsi dute.\nHori bai, gaur egun, Iera Agirre eta Maite Ruiz de Larramendiri txapelak kendu ahal izateko lan handia dute aurretik.\nPilota mistoko finalean, aldiz, Leire Garai eta Olatz Ruiz de Larremendiren freskotasuna eta kolpea izan dira txapela eman dietenak. Ideiak oso garbi zituztela kantxaratu dira gasteiztarra eta Eulatekoa, jokoa atzean Gentzane Aldairi karagatzeko asmo argia izan dute hasieratik, eta baita estrategia hori kantxaren gainean garatzeko dohainak. Eulateko atzelaria izango da, ezbairik gabe, gaur egun kolperik handieneko pilotaria eta pilota gehienak gozatu ditu, zulo handiak irekiz. Leire Garai ere oso ondo moldatzen da pilota klase honekin eta jokoa aurren nahastu beharrean, ondo asmatu du pilota ezker paretara baztertzen eta atzelari gorriari lana pilatzen.\nGauzak horrela, bigarren finalak ere lehenaren antz handia izango zuela zirudien bikote gaztea 0-9 aurreratu denean. Olatz Arrizabalaga, ordea, jokatzeko zegoen eta partidari eusten asmatu du. Sakearekin mina egin du gernikarrak eta tarteka partidaren erritmoa aldatzen ere asmatu du, partida estutuz (10-14). Garai eta Ruiz de Larramendik, ordea, berean jarraitu dute, huts batzuk pilatu arren, garaipena non zegoen argi izan dute partida osoan zehar eta, beste sustoren bat ere eraman duten arren (14-18) merezitako garaipena eskuratu dute. Txapelik eraman ez duten arren, Arrizabalaga-Aldaik ere badute pozik egoteko motiborik, pilota mistoarekin egindako lehen proban, txapelketa bikaina osatu dute eta.\nTxapelketaren anitztasunaren ispilu izango dira igandeko LABORAL KUTXA EMAKUME MASTER CUPeko Irungo finalak\nArazoak arao eta oztopoak oztopo, amaiera polit bat izango du igande honetan Binakako LABORAL KUTXA EMAKUME MASTER CUP txapelketak. Ez agian, duela urte eta erdi, Irungo Udala eta txapelketaren antolatzaileak, hitzordu hau prestatzen hasi zirenean espero bezalakoa, baina girorik ez da faltako normalean gizonezkoen esku pilotarentzat ETB-k gordeta duen igande arratsaldeko ordutegian jokatuko diren bi finaletan. Orain urte bete estreinatutako Irungo Uranzu pilotalekuan 727 pilotazale sartzen diren arren, igandean 351 pertsona sartu ahal izango dira, segurtasun neurri guztiak zorrotz betez, eta bertaratzerik ez dutenek ETB-1ean ikusi ahal izango dituzte bi final erakargarri hauek. Jaialdirako gonbidapenak www.irun.org helbidean lortu daitezke. Eta inor frontoira gerturatzeko gogoz geratuko balitz ere, gaurko aurkezpenean Borja Olazabal Irungo zinegotziak jakitera eman duenez, hurrengo urteko, 2021eko txapelketaren finalak ere Irunen jokatuko dira lortutako akordioaren baitan.\nKirol alorrari dagokionean, esan daiteke Irungo finalak txapelketak duen aniztasunaren ispilu izango direla. Bere izaera irekiak, parte hartu nahi duen emakume orok erabat zabalik ditu txapelketaren ateak eta hala era eta adin desberdineko pilotari ugari aritu izan dira Euskal Herriko pilotalekuetan zehar. Horren adibiderik garbiena izan daiteke Iera Agirre-Maite Ruiz de Larramendi nafarrek Nagore eta Leire Galeano antzuolarren aurka jokatuko duten pilota goxoko finala. Leitzakoa eta Eulatekoa aurpegi ezagunak dira txapelketan, 33 eta 46 urte dituzte eta eskarmentu handia dute pilotalekuetan. Debagoieneko ahizpa gazteek, ordea, 13 eta 15 urte baino ez dituzte, sei partida irabazi behar izan dituzte finalera heltzeko eta, ezbairik gabe, lehiaketako ezustekorik handiena izan dira. Belaunaldi arteko talka izango da finalekoa, emakumeen esku pilotaren orainaren eta geroaren artekoa, interesez betea.\nPilota mistoarekin jokatuko den finalak ere badu mamirik. Lehen aldia da LABORAL KUTXA EMAKUME MASTER CUP txapelketaren binakakoan material gogorragoarekin jokatu dena eta bertan ere estiloen arteko lehia izango da. Esan daiteke, Olatz Arrizabalaga eta Gentzane Aldai bizkaitarrak txapelketak izan duen garapenaren isla direla. Orain arte pilota goxoarekin aritu badira ere, Binakako honetan mistora jauzia ematera animatu dira eta emaitza ezin hobea izan da, finalerako bidea osatu dute eta. Olatz Arrizabalaga gernikarrak azaldu duenez, «eskuak eta ondo dauzkagu, nik uste gatzena lehen pauso hori ematea dela, behin ohituta, eta ondo egiten baduzu, azkenean jokatu daiteke. Ez da pilota oso oso exigentea, berea behar du, baina ondo moldatuz gero, ez dago arazorik».\nParean bi pilotari gazte, Leire Garai eta Olatz Ruiz de Larramendi, Maiteren iloba, izango dituzte parean. Bi pilotari auek ohituagoak daude pilota gogorragoarekin jokatzen eta euren kolpe biziari etekina ateratzen saiatuko dira.\nGoizeko aurkezpenean Borja Olazabal eta Rebeca Gonzalez, Irungo Udaleko kirol eta berdintasun zinegotziak eta Laboral Kutxako Maria Jesus Bengoetxea eta Maria Bañares izan dira. Laurek jendeari Uranzu pilotalekura gerturatzeko gonbita luzatu diete pilotazaleei eta, batez ere, arduraz jokatzeko eskatu diete, festa erabatekoa izan dadin.\nFinal erdiak berriro aurrera\nAurkeztu berri da binakako esku pilota final erdiaren data berria. Partidu hau Elgoibarren jokatuko da hurrengo Ekainaren 21ean eta partiduak ondorengoak izango dira: 1. partidua, Ainhoa Ruiz de Infante - Amaia Jala vs Nagore Galeano - Leire Galeano. 2. partidua Irantxu Etxebeste - Ane Urkizu vs Iera Agirre - Maite Ruiz de Larramendi.\nArrizabalaga-Aldai eta Larrarte-Ruiz de Larramendik jokatuko dute binakakoaren pilota mistoko lehen finala\nEuskal herriko hamaika plaza eta txokotan milaka emakumek egin bezala, frontoian, euren esparruan, jarri dute Binakako LABORAL KUTXA EMAKUME MASTER Cup txapelketan parte hartzen ari diren pilotariek berdintasunerako euren alea. Giro bikainarekin, Beasaingo frontoia betea eta maila oneko bi partidekin, goiza borobila izan da. Hori bai, sari nagusia Olatz Arrizabalaga-Gentzane Aldaik eta Miren Larrarte-Olatz Ruiz de Larramendik eraman dute, izan ere eurak izan baitira martxoaren 29an Irunen jokatuko den pilota mistoko final handirako txartelak eraman dituztenak.\nPilota mistoaren alde egindako apustua bikain irten zaie Olatz Arrizabalaga eta Gentzane Aldai bizkaitarrei. Orain arte beti pilota goxoarekin aritu diren arren, bikain moldatu dira material biziago honetara, oso bikote sendoa osatzen ari dira eta finalerako txartela eskuratu dute partida handia jokatuta, Amaia Aldai eta Arrate Bergarari 22-11 irabazita.\nHasieratik hartu dute markagailuaren kontrola bikote bizkaitarrek 7-1. Arrizabalagak partida hasiera bikaina egin du, erasoan asko asmatuta, baina nabarmentzekoa da Gentzane Aldaik jokatutako neurketa. Etengabe bilatu dute Aldai eta Bergarak Orozkokoa, baina honek defentsa bikaina erakutsi du bi eskuekin. Askotan dominatu dute tantoa arratiarrak eta Bergaran bizi den Tuterarrak, baina amaitzerakoan zuloa topatzea kosta egin zaie eta hor askoz eraginkorragoa izan da Olatz Arrizabalaga. Aurreko astean Getarian asmatu zuten oso kontra izan zuten partidari buelta ematen, baina gaurkoan oso aurkari sendoak izan dituzte aurrean eta ezinezkoa egin zaie.\nDezente gehiago kosta zaie 22. kartoira heltzea Miren Larrarte eta Olatz Ruiz de Larramendiri. Bidaniarra eta Olatzekoak faborito garbi bezala ekin diote partidari eta, hasieran alde batzuk pilatu dituzten arren, ezin izan dute partida hautsi. Kolpe bizia du eskuinez atzelari nafarrak, txapelketako indartsuena ziurrenik, eta aurrean, errematean, bikain moldatzen da Larrarte, bikote perfektua, hortaz, baina kosta egin zaie gaur euren jokoa egitea, batez ere gipuzkoarra ez delako oso emankor aritu erasoan. Hala, Leire Garai eta Nora Mendizabal partidan sartuta egon dira uneoro. Andoaindarrak atzean eutsi egin dio Ruiz de Larramendiren sasoiari eta, partidak aurrera egin ahala, Leire Garaik bikotearen zama hartu du eta pilota egoki mugitu du alderik alde. Partida 12-12 berdintzea lortu dute, baina markagailuan aurre hartzea falta izan zaie. Lehia luzatu den eran, nekea eta hutsak nagusitzen joan dira, urdinek alde nabarmenak izan dituzten arren, Garai eta Mendizabal berriz ere tanto bakarrera gerturatu dira, 20-19, baina atzera jota, atzelari gorriaren hutsak bilatu dituzte eta sendotasun horrek eman die finalerako txartela.\nIrungo zita handi horren aurretik, ordea, hurrengo larunbatean ere bada jaialdi ikusgarririk, izan ere hurrengo larunbatean Elgoibarren jokatuko baitira pilota goxoko finalerdiak.\nEmozio handiko jaialdia Villabonan\nBinakako LABORAL KUTXA EMAKUME MASTER CUP lehiaketa ari da pixkanaka etapak erretzen eta pilotarien maila ere ikaragarri ari da gora egiten jardunaldiek aurrera egin ahala. Gauzak horrela, Villabonako pilotalekuan bildu ziren pilotazale ugariek lau partida orekatu eta bikainez gozatzeko aukera izan zuten.\nNabarmentzekoa da, aurreko astean Antzuolan bezala, Bartzelonatik etorritako bikote bat izan zela tartean –bertako kanporaketako onenak izan ziren Adriana Salat eta Miriam Ballesta– eta oso itxura eman zuten, nahiz eta azkenerako Nerea Sagarna eta Haizea Marijuan bizkaitarren aurka amore eman behar izan zuten 18-15eko emaitza estuarekin.\nAre berdinduagoa izan zen Maialen Magunagoitia (Atxondo)-Jone Mateok (Lekeitio) eta Arantxa Arratibel (Ataun)-Aisha Etxeberriak (Amezketa) jokatu zuten partida, gora behera askoren ostean, tanto bakarraz (17-18), gipuzkoarrek eraman zuten garaipena eta hurrengo kanporaketarako txartela. Emozio handiko lehia izan zen eta pilotazaleek asko gozatu zuten.\nUharteko Aizane Ibarrola eta Bergarako Eider Zubizarretak ere lan eskerga egin behar izan zuten Kortezubiko Amaia Zarrabeitia eta Andoango Izarne Oiarzabali irabazi ahal izateko. 12-18 nagusitu ziren urdinak eta aipatzekoa da aurrelari nafarrak bi eskuekin pilota mozteko erakutsitako gaitasuna.\nJaialdiko azken partidan Antzuolako Nagore eta Leire Galeano ahizpek erraz xamar irabazi zieten (9-18) Aiora Armendariz (Irunberri) eta Haizea Salanuevari (Andoain). Galeanotarrak partida hasiera-hasieran erabaki zuten 10-0 eko partzial batekin.\nHurrengo jardunaldia Deban jokatuko da, datorren igandean, goizeko 11.00etatik aurrera (atxikituta jaialdiaren kartelera)\nBinakakoa indartsu hasi da Ataunen\nLeku gutxi frontoia bezalakorik neguko denboraleei aurre egiteko eta Ataungo Auzeota pilotalekua bete egin da gaur arratsaldean binakako LABORAL KUTXA EMAKUME MASTER CUP txapelketako lehen aurre-kanporaketa bertatik bertara ikusteko. Harmailetan 150 lagun inguru bildu dira, horietako asko Arantxa Arratibel, bertako alaba, animatzeko. Aisha Etxeberria amezketarraren laguntzarekin, ataundarrak lehen kanporaketa gainditu du, bertako pilota eskolako haurren gozamenerako. Azkenerako, giro beroa izan da egunetik egunera sendotzen ari den lehiaketa honen hasiera egunean.\nTxapelketari hasiera eman dion partidan, Nerea Sagarna (Larrabetzu) eta Haizea Marijuan (Santurtzi) bizkaitarrek Jaione Urania eta Irati Usandizaga oñatarrei irabazi diete 8-18. Debagoienekoek ez dute egun onik izan, Madalen Etxegarai eta Uxue Oses ere kanporatuta geratu baitira, baina berriro ere ordezkaritza zabala dute txapelketan.\nIkusminik gehien sortu duen partida izan da, halaber, orekatuena eta Arantxa Arratibel ataundarrak eta Aisha Etxeberria amezketarrek 18-13 irabazi diete Altsasuko Udane Vergara eta Alaia Ruiz de Infante gasteiztarrari, partida osoan aurretik joan ostean.\nEguneko beste interes puntu garrantzitsu bat Gentzane Aldai eta Olatz Arribzalagaren pilota mistoarekin jokatzen ikustea izan da. Material honekin ausartu dira lehen aldiz bizkaitarrak eta lehen proba oso positiboa izan da, ez baitiote aukerarik eman Oñatiko bikoteari (18-4). Uxue Osesek zailtasun handiak izan ditu Olatz Arrizabalagaren sakeak erantzuteko.\nAzken doluan, Ibone Salinas eta Andrea Capellán errioxarrek Hiart Arakistain (Sopela) eta Miren Olondori (Bermeo) ez diete inolako aukerarik eman (18-5).\nAurreko txapelleta berriak


‘Harritik hazia’ herri-antzerkia eskaintzeko azken lanetan ari dira Beran. Noticias de Navarra\n‘Harritik hazia’ herri-antzerkia eskaintzeko azken lanetan ari dira Beran\nArte adierazpenaren bidez oroimena lantzeko helburuarekin urtebeteko lana taularatuko dute\nAitor Arotzena - Domingo, 18 de Junio de 2017 - Actualizado a las 06:02h\nAntzerkian parte hartuko duten aktore eta musikarietako batzuk, entsaio batean. (AITOR AROTZENA)\nBERA- Oroimen historikoan oinarritutako herri-antzerkia lantzen ari dira Bera joan den urteko ekainetik hasita. Lan horren emaitza, Harritik hazia antzezlana eskainiko dute uztailaren 21, 22 eta 23an, ortzirale, larunbateta igande arratsaldeko 8etan Berako Kultur Etxean eginen dituzten emanaldietan.\nTalde horretan, aktore eta aktore musikariak Axuri Za-piain, Ainara Maya, Aitziber Almandoz, Araitz Bizkai, Arantza Zubieta, Ekhiñe Za-piain, Eneritz Zapiain, Eugenia Arriola, Kemen Ruiz, Jerardo Ros, Lizar Elexpuru, Maddi Irazoki, Manex Za-piain, Nagore Orbeltzu eta Oihane Zelaieta dira. Zuzendaritza artistikoari dagokionez, Esther Carrizo (adierazpen lana), Ramon Albistur (gidoia eta eszenan jartzea), Araitz Bizkai (musika sortzaile eta zuzendaria), Nagore Orbeltzu (koreografia) eta Maddi Irazoki (lan plastiko eta afitxa) ari dira. Irudi- eta bideo-lanak Katubiko Oier Fuentes eta Monika Agirreren esku daude. Baina antzerkilari eta zuzendaritza lanez aparte, antzerki bat gauzatzeko bertze zenbait betebehar ere badaude. Bertze lan horietarako taldeak sortu dituzte eta lagundu nahi duenak badu talde horietan sartzeko aukera ere, ekainaren 21etik aitzinera, elkarlanean hasteko. Hauek dira lan taldeak: Eszena espazioa, Jantziak eta osagaiak, Publizitatea eta komunikazioa, Logistika eta hornidurak eta Gidoia-lana.\nEgitasmoaren Harri batez… herri batlogoa erabili dute lanari izenburua jartzeko. Hain zuzen, antzezlanaren testua idatzi duen Mikel Taberna idazleak egin zuen proposamena: ‘Harri’ hitzak, ‘ar’ duela bere baitan. “Beraz, ideia lizateke harritik, arren historia zurrunetik, eme hazi bat ateratzea, bertzelako bizi-proposamen baterako hazia… Eme+Hazi”. Maddi Irazoki hasi zen ideia horren inguruan lan grafikoa sortzen. Azkenean, Harritik haziaizenburua iduritu zitzaien argiena. Ramon Albisturrek jakinarazi digunez, “Berako harrobian jende inozenteen odola isuri arazi zuten matxinatuen tropek fusilamenduekin… eta imajinatzen ahal dugu odol gorri horrek harriak tindatuz mundu amestu baten hazia ernaldu duela”.\nSinopsia Adin ezberdineko antzerkilari talde batek Beran gertatutakoaz antzezlan prestatu dute, gerrari buruz gogoetak probokatuz. 1936ko uztailaren 19an armada golpista Bortzirietan sartu zen, Irunerantz segitu asmoz. Baina erresistentzia errepublikanoak Endarlatsako zubia suntsitu zuen, faxisten martxa oztopatuz. Hauek, errepresalian, Berako errepublikaren aldekoen emazte eta seme-alabak atxilotu eta herio mehatxupean herritik kanpora joatera behartu zituzten. Orduan, gertaera horiek antzezterakoan, “non ote da emakumeen historia” galdera egin eta emakumearen egoerari eta bizi nahi dugun munduari buruzko gogoeta aktiboa piztu du galderak.


Laubideko haur parkeko estaldura izango da osteguneko foroaren hizpidea, Legazpin : Goierriko Hitza\nEstaldura egiteko bi aukera berri aurkeztuko dituzte Agenda 21eko Foroan\nAurreko irailaren 27ko mintzagaia berreskuratuko dute ostegunean egingo duten Agenda 21eko Foroan. Hain zuzen, Laubideko haur parkeko estalduraz arituko dira. Oraingoan, lantalde teknikoak egindako bi proiektu berri aurkeztuko dituzte.\nAntolatzaileek azaldu dutenez, osteguneko bileraren helburua iraileko foroan hitz egindakoa osatzea da. Saio hartan proiektuaren lehenengo zirriborroa aurkeztu zuten, eta parte hartzaileek egindako ekarpenekin estalduraren diseinua lantzen ari den lantaldeak bi proposamen berri sortu ditu.\nOsteguneko foroan bi aukera berri horien nondik norakoa ezagutaraziko dute. Foroko bilerara doazenek estaldura egokiena zein den ebatziko dute eta, ondoren, proiektua idatzi eta gauzatuko du udalak. Proiektuak jasangarritasun irizpideak barne hartuko ditu.


Minneapolistik Erriberara, kafea eta Estatua | begiradak | GAUR8 - mila leiho zabalik\nMinneapolistik Erriberara, kafea eta Estatua\nEguerdian terrazan kafea hartzen ari ginela udaltzain bi autotik atera ziren eta eskatu ziguten musukoa jartzeko han geundenoi, edaten, jaten edo erretzen ari ez ginen bitartean. Udaltzainak jatorki gerturatu zitzaizkigun eta ohiko tonu formal/probokatzaile eskizofrenikorik gabe, horrek harritu ninduen egia esan. Bazirudien terrazan eseritakoon osasunagatik arduratzen zirela, berme lana besterik egiten ez zutela. Ez zuten inor mehatxatu, ezta oihu egin ere. Denak zuriak zinetelako, pentsatuko du baten batek arrazoiarekin.\nGogoa AEBetara joan zitzaigun. Nola askok musukoa daramana iraintzen duten, kutsatzeko helburua duen gaixo bat bailitzan. Estatubatuar polizia ere etorri zitzaigun gogora. Agertu zen ekainean Minneapolisko polizia departamentua desegingo zutelako albistea. Irakurri dudanez, azaroan bozkatuko da proposamena erreferendum bidez. Proposamena Komunitatearen Babeserako eta Biolentziaren Prebentziorako Saila sortzea da, nahiz eta ez dagoen argi horrekin zer den esan nahi dutena. Albistea jarraitu beharrekoa izango da, nork jakin...\nEgia da niri tokatu zaidanetan ez dudala esperientzia onik izan poliziarekin, den kolorekoa izanda ere. Eta hori zuria zarela, pentsatu du (berriro) baten batek arrazoiarekin. Utz gaitzatela bakean, pentsatzen dugu askotan. Hori mania dutena poliziek beti jendea legez kanpoko gauzak egiten dagoelako uste horrekin. Bestalde, hainbeste jendek egiten baditu, agian legea da gaizki dagoena, pentsatuko du besteren batek arrazoiarekin. Nik dakidala, gainera, oro har ez ditut legez kanpoko gauzak egiten. Egia esan, nik polizia baino, beraiek izan dira behin baino gehiagotan ni (edo beste edonor) behar izan dutenak beren lana justifikatzeko. Portzierto, aurrekoan polizia autonomikoek Voxeko ahaldunak errespetu handiz eta ahots ozenez agurtu zituzten eta besteok ez. Hori ez dakit legezkoa den edo ez, baina ez da batere elegantea...\nGaiarekin korapilatzen ari naiz. Kontua da aurrekoan Lucio Urtubia zendu zela. Gehienok bere zahartzaroan ezagutu genuen, bera eta bere abenturak. Hori bai eredugarria, eta ez Tintin eta bere lagun polizia haiek (barka naza komentario horregatik nire haurtzaroko niak). Batzuei eta bestei lagundu eta, zergatik ez, independentistei ere sostengua eman die Luciok azken urteotan. Eta independentiston artean asko gara, galdetuz gero, zerbait izatekotan anarkista izan gaitezkeela erantzungo genukeenak. Telesfororen kantak ere esaten zuen: «mugarik gabeko ludi zabal bat dugu nahi, armadak suntsitu, dirua ere bai, askatasuna dugu nahi». Utz gaitzatela bakean, egin egingo baitugu herrialde on bat.\nIzan daiteke Estatuak bakarrik egin ditzakeen gauzak egotea. Osasuna, hezkuntza baliabideak, aireko espazioa, finantzen kontrola, komunikatzeko azpiegiturak... antolatzeko tresna egokia izatea. Guztioi berme batzuk emateko ardura izan dezake Estatuak. Baina omen datorren krisiaren aurrean gero eta Estatu gehiago exijitzeak industrializazio sakonera eta kontsumismora buelta dirudi... Aurrekoan 1945eko britainiar laboristen garaipenari buruzko Ken Loachen dokumentala ikusi nuen eta, ilusioa baino gehiago, ezinegona sortu zidan. Estatuak berez ez gaitu salbatuko. XX. mendeko jendarteari erantzun bat zen, oraingoari ez dakit. Izatekotan, itolarri garenean itoarazteko ohitura izaten baitu Estatuak, salbatzekoa baino gehiago. Eta Estatua gure egin eta herritarron mesedera jartzekoa, agian hori bai dela utopikoa. Agian gakoa herritarron autonomia eta erantzukizunean ere badago, behetik gorako jendarte eredu batean. Beharbada, hobe gutxika Estatuak ziur sobera dituen txiringito andana desegiten hasiko bagina eta benetan pentsatzeari ekin zer den zehazki Estatuak egin beharko lukeena. •


Txikipedia:Amazonas - Wikipedia, entziklopedia askea.\nAmazonas Hego Amerikako ibairik luzeena da; aditu batzuen arabera, munduko ibairik luzeena ere bada. Luzean, 6.400 kilometro ditu. Andeetan du sorburua, Perun, eta, Kolonbia eta Brasil zeharkatu eta milaka ibai txikiagoren ura jaso ondoren, ozeano Atlantikoan itsasoratzen da, Brasilgo iparraldean.


Adierazpen Askatasunaren Txokoari ongietorria - - Baleike.eus\nAdierazpen Askatasunaren Txokoari ongietorria\nKalea Guztiona Da 2019-09-01 00:09\n3 urte, 98 mural, 97 zentsura eta 11 bizipen. Bi mundu-ikuskeraren arteko talka pareta batean: boterearen debekuak ala herritarren ekina.\nAdierazpen Askatasunaren Txokoari ongi etorria eman diogu, ohi legez, jai giroan. Aurreko udal gobernuak zentsuratu ezin izan zuen azken murala 'Keixeta'-ren zeramikazko pieza batekin atondu dugu, Dj Saldaren musikaz eta dozenaka lagunen beroaz girotuta.\nHiru urte adierazpen askatasunaren alde ekinean, sorkuntza, kritika eta kultura lagun. Zentsura marroiari koloreak atera dizkiogu. Irribarrea inoiz galdu gabe, espazio publikoaren erabilerari buruzko galdera berriak plazaratzen saiatu gara. Erantzunak, zumaiarren eta Zumaiako taldeen esku utziz.\nGarai berriak datoz. Eta haiekin batera zentsura eta debekuak ere bai. Eta ere garrantzitsuagoa dena: gai honetan herritarrei hitza eta erabakia emateko prestutasun argia dago, gobernu berriko kideek aurrez aurre adierazi digutenez. Hau da, Kalea Guztiona Daren sorreratik eta gaur egunera arte gure bi aldarrikapen nagusiek bidea aurkitu dute: debekuen gainetik herritarren parte-hartzea.\nAdierazpen Askatasunaren Txokoak balio dezala ez ahazteko debekuek eta zentsurak ez dutela inoiz konpondu(ko) adierazpen askatasunaren mugen inguruko eztabaida zaharra.\nMilesker hiru urte luze hauetan era batera edo bestera lagundu duzuen dozenaka lagunei. Luze joko luke denak zerrendatzea, baina jaso ezazue besarkada eta muxu estu bana. Onenak zarete.\nGure lana oraindik ez da bukatu. Parte-hartze prozesua abiarazi, sustatu eta elikatzeko prestu izango gara.\nJarraituko dugu. Zurea, gurea, guztiona den kalean. Non bestela.\nArgazki bilduma hemen ikusgai.


Etxebizitza publikoak - Azpeitiko Udala\nBabes Ofizialeko Etxebizitzak (BOE) Esklabak-Iturzulo (2.fasea)\nAUKERATU GABEKO ETXEBIZITZEN ZERRENDA ( 2020-07-27 ): zerrenda\nZOZKETAREN EMAITZAK (2020-06-18): Behin behineko zerrendak\nKupo Mugikortasun Mugatua\nPROZEDURA: Babes Publikoko etxebizitzen zozketa\nKupo Orokorreko behin betiko zerrendak:\nKupo Mugikortasun Mugatuko behin betiko zerrendak:\nHiri Antolamenduaren Plan Orokorreko (HAPO) HEN4 esparruko Esklabak-Iturzulo 4.3 azpieremuan -2.fasea- eraikitzekoak diren araubide orokorreko babes ofizialeko 39 etxebizitza eta horien eranskinak esleitzeko oinarriak. (Iragarkia)\nEskaera orria (izen emateko inprimakia)\nEskaera orria (izen ematea online)\n7 portala 1 solairua\n7 portala 2 solairua\n7 portala 3-7 solairua\n7 portala 8 solairua\n8 portala 1 solairua\n8 portala 2 solairua\n8 portala 3-7 solairua\n8 portala 8 solairua\n7 eta 8 portalen prezioak\nTasatuak Esklabak-Iturzulo (2.fasea)\nHiri Antolamenduko Plan Orokorrari dagokion AU4 gune urbanistikoan, 4.3 Esklabak-Iturzulo azpi-eremuan, -2. fasea- eraikiko diren erregimen bereziko 28 etxebizitza tasatu eta heuren gehigarriak esleitzeko oinarriak. (Iragarkia)\n1 portata 1 solairua\n1 portala 2-6 solairua\n1 portala 7 solairua\n2 portala 1 solairua\n2 portala 2-6 solairua\n2 portala 7 solairua\n1 eta 2 portalen prezioak\n5 portala 1 solairua\n5 portala 2 solairua\n5 portala 3-6 solairua\n5 portala 7 solairua\n5 portala 8 solairua\n6 portala 1 solairua\n6 portala 2 solairua\n6 portala 3-7 solairua\n6 portala 8 solairua\nZOZKETAREN EMAITZAK (2019/01/24): Behin behineko zerrendak\nOHARRA: ZOZKETAREN DEIALDIA\nAlkatetzak 2019ko urtarrilaren 14an emandako ebazpena. Honen bitartez, Azpeitiko udalerrian araubide orokorreko babes ofizialeko 29 etxebizitza esleitzeko prozeduran onartuak eta baztertuak izan direnen behin betiko zerrendak argitaratzen dira:\nKupo Orokorreko behin betiko zerrendak\nKupo Mugikortasun Mugatuko behin betiko zerrendak\nAlkatetzak 2018ko abenduaren 10ean emandako ebazpena. Honen bitartez, Azpeitiko udalerrian araubide orokorreko babes ofizialeko 29 etxebizitza esleitzeko prozeduran onartuak eta baztertuak izan direnen zerrendak argitaratzen dira. ( Jendeaurreko epealdia amaitu ondoren, zerrenda horiek espedientean jaso dira.)\nHiri Antolamenduaren Plan Orokorreko (HAPO) «Arana Ingurunea» HEN4 esparruko Esklabak-Iturzulo 4.3 azpieremuan 1. fasean eraiki tze koak diren araubide orokorreko babes ofizialeko 29 etxebizitza eta horien eranskinak esleitzeko oinarriak. (Iragarkia)\nZerrenda: Etxebideko zerrenda\nZozketan parte hartzeko eskaera\n3 portala 1 solairua\n3 portala 2-6 solairua\n3 portala 7 solairua\n4 portala 1 solairua\n4 portala 2-6 solairua\n4 portada 7 solairua\nAlkatetzak 2019ko urtarrilaren 14an emandako ebazpena. Honen bitartez, Azpeitiko udalerrian erregimen bereziko 33 etxebizitza esleitzeko prozeduran onartuak eta baztertuak izan direnen behin betiko zerrendak argitaratzen dira:\nAlkatetzak 2018ko abenduaren 10ean emandako ebazpena. Honen bitartez, Azpeitiko udalerrian erregimen bereziko 33 etxebizitza tasatuak esleitzeko prozeduran onartuak eta baztertuak izan direnen zerrendak argitaratzen dira: ( Jendeaurreko epealdia amaitu ondoren, zerrenda horiek espedientean jaso dira.)\nHiri Antolamenduko Plan Orokorrari dagokion AU4 «Arana Ingurunea» gune urbanistikoan, 4.3 Esklabak-Iturzulo azpi-eremuan, –1. fasea – eraikiko diren erregimen bereziko 33 etxebizitza tasatu eta heuren gehigarriak esleitze ko oinarriak. (Iragarkia)\n9. artikuluaren edukia modu zehatzagoan arautzea\nAlkatetzak 2019ko urtarrilaren 14an emandako ebazpena. Honen bitartez, Azpeiitko udalerrian erregimen orokorreko 8 etxebizitza tasatuak esleitzeko prozeduran onartuak eta baztertuak izan direnen behin betiko zerrendak argitaratzen dira:\nAlkatetzak 2018ko abenduaren 10ean emandako ebazpena. Honen bitartez, Azpeitiko udalerrian erregimen orokorreko 8 etxebizitza tasatuak esleitzeko prozeduran onartuak eta baztertuak izan direnen zerrendak argitaratzen dira ( Bustinzuriko errebala, 4 eta Done Jakue, 7): ( Jendeaurreko epealdia amaitu ondoren, zerrenda horiek espedientean jaso dira.)\nErregimen orokorreko 8 etxebizitza tasatu eta beren trastelekuak, Bustinzuriko Errebala 4 (4 etxebizitza) eta Done Jakue 7 (4 etxebizitza), esleitzeko oinarriak. (Iragarkia)\nZuzkidura bizitokiak alokairua Esklabatako eraikina\nAlokairu sozialak Eliz Kale


Gazteok - Hiruka.eus\nGazteok 2009-07-10 20:59\nTxipioko jaia ospatzen ari dira gaur gazteen bultzadaz\nUkberri\t Goizeko 10etatik aurrera bere aurtengo jai aroa zabaldu du gaur Plentziak, Plentzia eta Gorlizko Gazte Asanbladari esker. Izan ere, Plentziako Udalarentzat gaur Gatzamine auzoko San Cristobalen omenezko eguna bada ere, gazteek Txipioko jaia antolatu dute gaur, "Gazteok batu, gaztetxea lortu!" lelopean eta padurarekin gogoratuz. Esan bezala, buruhandiak izan dira gaur goiztiarrenak Plentziako metro geltokiaren ondoan. Ondoren ume eta gaztetxoen txanda iritsi da, jolasak lagun. Bitartean, koadrilen eta bestelako taldeen ohore jokoan egon da, paellarik goxoena nork aurkeztuko zuen argitze aldera. Beti legez, aurreikusita baino beranduago abiatu da herri bazkaria eta bazkalosteko garaian gaztetxearen oka jolasari eman diote paso. Kirol gogorragoetan aritzea ere izan da, Kakarraldo Rugby Taldeak antolatutako Seven txapelketa dela medio. 20:00etan triki-kalejira izango da, zintzurra bustitzeko beste aukera bat, alegia. Gaua hasteko, berriz, Itziarren Semeak, Emon eta DJ Kulo arituko dira oholtzan 22:30etik aurrera, eta kontzertua amaitzean, goizeko 3:30ak aldera, kulero eta galtzontzilo lasterketa irtengo da. Argazkian, iaz Leioako jaietan ere egin zuten kulero eta galtzontzilo lasterketa. Argazki gehiago ikusteko, sakatu hemen.\nGazteok 2009-07-01 17:41\nFrogarik ez izan arren Mentxakabarriko seien aurkako karguak mantendu ditu fiskalak\nUkberri\t Algortako sei gazte epaitu dituzte gaur goizean Bilbon, Mentxakabarri etxea okupatu eta gaztetxe bihurtu zutelakoan, usurpazio delitua egotzita. Haietariko bati, gainera, kaleratze egunean teilatura igo eta bertatik ez jaistearren Ertzaintzari erresistentzia egitea leporatu diote. Baina, gaur Bilboko 3. Zigor Auzitegian konprobatu ahal izan denez, 64/09 auziak "ez du ez hankarik ez bururik", Iñigo Santxo defentsako abokatuak UKBERRI.NETi adierazi dionez (mp3). Izan ere, Santxok gogoratu duenez, orain dela 3 urte, auzia hasi zenean, ez zegoen frogarik eta Fiskaltzak ez du akusatuen aurkako froga berririk aurkeztu. Gainera, akusazioaren lekuko bat, Mentxakabarri etxeko jabea, ez da agertu, 2.163 zenbakidun ertzainak ezeztatu du teilatura igo zen gazteak erresistentzia jarri izana eta beste ertzain batek, 2.461 zenbakiduna, egun horretan Mentxakabarrirekin zer ikusirik ez zuen istorioa kontatu du, epailearen harridurarako. Dena den, "kosta ahala kosta" fiskalak "zigor eredugarrien" alde temati jokatu du Santxoren ustez, eta gazte bakoitzeko 1.400 euroko isuna eskatu du, dagoeneko fidantza gisa gazteek aurreratu behar izan zuten dirua. Gainera, teilatuko gazteari sei hilabeteko espetxe zigorra jartzea eskatu du.\nGazteok 2009-06-30 19:27\nAlgortako sei gazte epaituko dituzte bihar Mentxakabarri okupatzea egotzita\nUkberri\t Algortako Gazte Asanbladak (AGA) jakinarazi duenez, sei gazte algortar epaituko dituzte bihar, asteazkena, goizeko 11etan, Bilboko Buenos Aires kalean dagoen Bizkaiko Lurralde Auzitegian. Horietako bat 2006ko martxoaren 7an atxilotu zuen Ertzaintzak, Mentxakabarri gaztetxea husten ari zirela teilatura igo eta suhiltzaileek jaitsi zutenean. Beste lau aurretik, 2005eko abenduaren 3an, identifikatu zituen polizia autonomikoak, doako bideo emanaldi batera joan ostean, aipatu gune autogestionatutik irteten ari zirela. Azken gaztea etxearen jabeak pertsonalki salatu zuen. Hala ere, abokatuetako batek UKBERRI.NETi adierazi dionez, jabea baztertu egin da kausatik, eta, hortaz, ez du zigorrik eskatzen, lekuko bezala agertu beharko badu ere. "Usurpazio" delitua egotzita, lau hilabeteko isuna -12 euro eguneko- eskatzen diote gazte bakoitzari. Horretaz gain, teilatura igo zen mutilari sei hilabeteko kartzela zigorra jarri nahi diote, "erresistentzia" delitua leporatuta. Bitartean, AGAk "gogor" salatu du sei gazteen kontrako auzia, baita Mentxakabarri hustu zuten egunean "Ertzaintzak izandako jarrera oldarkorra" eta "urteetan zehar okupazioaren mugimenduaren aurka hartutako neurri errepresiboak" ere.\nGazteok 2009-06-16 19:49\nIa mila gaztek parte hartuko dute Leioan udarako antolatutako hainbat ekimenetan\nUkberri\t Gazteen artean kirola, kultura eta aisialdi osasuntsua sustatzeko eta gurasoei laguntzeko asmoz, Leioako Udalak hainbat egitasmo prestatu ditu udarako. Guztira, 3 eta 17 urte bitarteko ia 1.000 neska-mutilek parte hartuko dute, uztailan izango diren ekimen desberdinetan. Alde batetik, UDA 09 kanpainan, 7 eta 13 urte bitarteko 800 umek esku hartuko dute. Udal iturrien azaldu dutenez, "hain arrakastatsua izan da beti programa hau orain arte parte hartzeko eskaeren kopurua handiegia zela, eta hauetariko askok kanpoan geratzen zirela". Hori dela-eta, aurten Kultura eta Kirol Arloak galdeketa bat egin du ia 500 gurasoen artean, ekimena hamabostaldietan banatzeko aukera eskainiz; eta horrela tokiak bikoiztu. Gehiengoak baiezko botoa eman zuen, tokiko arduradunek diotenez, eta hori horrela UDA 09 txanda bitan banatuko da aurten: alde batetik, uztailaren 1etik 15era ,400 umek hartuko dute parte; eta hilaren 15etik 30era, beste horrenbeste. Horrela, eskaera kopuruari aurre egingo zaio eta izena eman duten ume guztiek parte hartu ahal izango dute. Ume horiekin lan egiteko 45 begirale kontratatu dituzte, guztiak elebidunak. Argazkian, guraso eta seme-alabek elkarren arteko ekintzak egin zituzten orain bi asteburutako Familien Topagunean.\nGazteok 2009-06-12 19:35\nGaztetxeak kaleak hartuko ditu bihar Leioan\nUkberri\t Udondo gaztetxeak egun berezia prestatu du larunbat honetarako, ekainak 13. "Leioako kaleak berreskuratu" nahian jarduera ugari egingo dituzte bihar, 11:00etatik aurrera, Boulevardean. Besteak beste, xakea, eskalada, malabarismoa, globoflexia, "hacktibismo"-a, txapak egiteko makina, txalaparta, serigrafia, Amazonaseko objektuen erakusketa, eta abar luze bat izango dute aukeran bertan batzen direnek. Indarrak hartzeko, berriz, bazkari begetarianoa egingo dute; baita belarriak gozatzeko olerki errezitaldia ere. Amaitzeko, alboka, soinu, pandero eta bakoitzak jotzen dakienaz alaitutako kalejira egingo dute herrian zehar. Izan ere, "azken urteotan, bizitzarik gabeko herria bihurtu da Leioa", Udondo gaztetxeko neska-mutilen ustez. Hori dela eta, gune autogestionatuan dituzten "tailer, aktibitate eta kezkak" kalera aterako dituzte, "karriketan barrena bizitza hedatuz", Koska irratiko "Koskaberri" albistegiari adierazi (mp3) bezala. "Denon konpromisoarekin, gure gauzetan lan egiten eta autogestioaz, gizarte honek inposatzen duen aisialdi motatik ihes egin eta honi planto egin ahal diogula erakutsiko dugu", adierazi dutenez. Argazkian, mutil bat eskalada egiten Udondo gaztetxean.\nGazteok 2009-06-04 01:39\n“Norabide guztiak” izenburuko dokumentalak irabazi du Wanted lehiaketa\nUkberri\t Gazteak eta kulturartekosunari buruzko “Norabide guztiak” izenburuko dokumentalak irabazi du Getxoko Udalaren Gazteria Arloak deitutako “Wanted” ideien lehiaketa. 13 proiektu aurkeztu dira aurten eta hori izan da guztien artean hautatua. Bigarren saria “Decoracion urbana audiovisual” ekimenarentzat izan da eta hirugarrena “Giza Art” proposamenarentzat. Koldo Iturbe zinegotziak (mp3) deialdiaren arrakasta azpimarratu du, “aurkeztu diren proiektuen kopuruagaitik eta euren kalitateagaitik. Halaber, oraingo honetan, aukeratutako gazteek euren proiektuak hobetzeko aholkularitza profesionala izan dutela zehaztu du, baita parte hartzaileek "aukera hori oso ondo baloratu" dutela ere. Argazkian, saritutako lanen egileetako batzuk, Koldo Iturbe zinegotzia eta Unai Amezaga Gazteria teknikariarekin.\nGazteok 2009-06-03 15:04\nBapirukeren udalekuetarako izen-emate berezia egingo dute bihar\nUkberri\t Bapiruke aisialdi programa euskaldunak 5 eta 12 urte bitarteko 337 ume eta gaztetxori jolasez, kirolez eta euskaraz beteriko uda pasatzeko aukera emango die. Alabaina, Bizarra Lepoan Getxo udalerriko euskara elkarteak kudeatutako udaleku irekietan oraindik oraindik beste 93 haur eta neraberentzako tokia dago. Hori dela eta, ohiko izen-emate egunak bukatuta, bihar, ostegunarekin, matrikulazio berezia egingo dute. Aipatu leku libreak zortzi udalekutan daude, eta hortaz aukera dago uztaila osoan zehar San Martin, Zabala, Zubileta edota Romo eskoletako jardueretan parte hartzeko. Dena den, matrikulazio epe berezia izan arren, zerbitzuak, prezioak eta baldintzak ohikoak dira. Adibidez, udalekuetan umeek arazorik gabe goza dezatela ziurtatzeko, haurrek "euskaraz ondo egiteko" kapazak izan behar direla gogoratu du euskara elkarteak. Dena dela, azken urteko ildoari jarraikiz, euskarara hurbiltzeko, lagun euskaldunak egiteko eta integrazio bidetik hasteko aukera emango zaie "euskaraz komunikatu ezin diren" 4 umeri.\nGazteok 2009-05-29 20:21\nKoadrilen Eguna ospatuko dute bihar Sopelan\nUkberri\t Larunbat honetarako, maiatzak 30, Koadrilen Eguna antolatu du Sopelako Kolektiboen Koordinadorak. Goizeko 10etan, mendi martxan batekin hasiko dute jardunaldia, udaletxetik abiatuta. Ondoren, pintxoak dastatzeko aukera egongo da, 13:30ean, udaletxeko plazan. Izan ere, "menditik etorri ostean pilak kargatu egin behar dira", aipatu dutenez. Horretarako, musika ere izango dute lagun. Toki berean, herri bazkaria egingo dute 15:00etan eta, horren ostean, koadrilen arteko jolasak. Oturuntzarako txartelak ohiko lekuetan daude salgai, 6 eurotan. Bukatzeko, arratsaldeko 19:00etan, Orkresta taldeak alaitutako poteoa egingo dute herriko taberna ezberdinetatik. Argazkian, biharko eguna iragartzeko kartela.\nGazteok 2009-05-22 20:55\nMusika eta futbola eskainiko dute asteburuan eskualdeko gaztetxeek\nUkberri\t Itzubaltzeta / Romoko Itzubaltzeta gaztetxeak kirol hitzordua jarri die biharko, larunbata, herriko gazteei. Izan ere, goizeko 9:30ak aldera, herriko koadrilen arteko III. futbito txapelketari emango diote hasiera Artatza-Romo ikastetxean. Oraindik orain, izena eman ez duten koadrilek honako lekuetan daukate aukera: gaztetxean zein Romo Tavern, West Side, Anaiak, Baste, Koldo, Aida, Andros, Branka, Kandi eta Arotza tabernetan. Gauean, berriz, goizeko sari banaketa eta kirolarien goatekea egingo dute gaztetxean bertan, 21:00etatik aurrera. Ordu bat lehenago, baina Getxoko Txorimalo gaztetxean, Ukabilkada, Agressive Combat eta Mad Skins taldeek kontzertua emango dute. Sarrera hiru eurotan erosi ahal izango da gaztetxeko atean bertan. Azkenik, asteartean, hilak 26, "El estado penal y el negocio de las macrocarceles" hitzaldia eskainiko du Itzubaltzeta gaztetxean Cesar Manzanos Salhaketako kidea, 20:00etan. Argazkian, Itzubaltzeta / Romoko koadrilen arteko I. Futbito Txapelketaren irudi bat.\nGazteok 2009-05-20 19:42\nGrebara deitu du Plentzia eta Gorlizko gazte mugimenduak\nUkberri\t Plentziako Gazte Abertzaleek eta Plentzia eta Gorlizko Gazte Asanbladak (PGGA), biharko, Hego Euskal Herriko gehiengo sindikalak deitutako graba orokorrean parte hartzera deitu ditu aipatu bi udalerrietako neska-mutilak. Helarazitako prentsa oharrean aipatzen dutenez, "Plentzia eta Gorlizko gazte mugimenduak herriko gazteoi greba babestera eta greba egunean borrokarako deialdia luzatzen dizue, euren krisian ito ez gaitezen!". Euren hitzetan, "krisiaren aurrean gazteak ez gaude salgai!". Hartara, biharko greba egunean "borrokara" deitu dituzte Plentzia eta Gorlizko gazteak. Argazkian, PGGAk jarritako grebaren aldeko parkarta / Gaztesarea.\nGazteok 2009-05-12 20:21\nBapirukeko udaleku irekietarako izen-ematea zabalik dago dagoeneko\nUkberri\t Bapiruke aisialdi programa euskaldunak 5 eta 12 urte bitarteko 430 ume eta gaztetxoei jolasez, kirolez eta euskaraz beteriko uda pasatzeko aukera emango die,. Izan ere, Bizarra Lepoan Getxo udalerriko euskara elkarteak dagoeneko abiatu du udaleku irekietarako izen-ematea. Horiek ekainaren 24a eta uztailaren 30a bitartean, burutuko dira Itzubaltzeta / Romon eta Algortan bederatzi toki eta txandatan. Udalekuetan umeek arazorik gabe goza dezatela ziurtatzeko, haurrek "euskaraz ondo egiteko" kapazak izan behar direla gogoratu du euskara elkarteak. Dena den, azken urteko ildoari jarraikiz, euskarara hurbiltzeko, lagun euskaldunak egiteko eta integrazio ildotik hasteko aukera emango zaie "euskaraz komunikatu ezin diren" 43 umeei, ingurune euskalduna eskainiz. Ume hauek, txanda guztietan banatuko dira, beti haur eta gaztetxoen %10 osatuz. Lehenengo txandan, 30 ume izango dira Algortako Aldai Patronatuan, ekainaren 24tik 30era. Uztailaren bi hamabostaldietan, berriz, launa udaleku izango dira, Romo, Zabala, San Martin eta Zubileta ikastetxeetan. Txanda guztietan, 9etatik 13:30ak arte izango da ordutegia, irteera dutenean 17:00ak arte luzatuko dena. Izena ematea atzo abiatuko zen elkarteko bazkideentzat eta satorren astelehenean irekiko da bazkideak ez direnei, Goizane Miruri Bizarra Lepoaneko dinamizatzaileak esan bezala (mp3). Argazkian, Bapirukeko umeak magia saio batean adi-adi.\nGazteok 2009-05-06 20:26\nJarrai sortu eta 30 urtera independentzia aldarrikatu dute campusean\nUkberri\t 1979ko maiatzaren lehenengo astean Koordinadora Abertzale Sozialistako Gazteriak (KAS Gazteriak) eta hainbat gazte independentista batu ziren Leioa eta Erandioko campusean erakunde gaztea, abertzalea eta sozialista bat martxan jartzeko. Elkarrizketa horien emaitza, 1979ko maiatzaren 10ean Bilbon jendaurrean aurkeztuko zen Jarrai-KAS erakundea izango zen. Erreferente hori Euskal Herriko Gazte Mugimenduaren sorreratzat hartuz, gaur Gazte Independentisten hainbat ordezkarik agerraldia egin dute campus berean. Gazteek igaro diren hiru hamarkadetan izandako lorpen eta kostuak balantzan jarri dituzte eta Espainia eta Frantziako estatuek zein Eusko Jaurlaritzak erabilitako errepresioa nabarmendu badute ere, Euskal Herriaren alde eta independentziaren aldeko konpromisoarekin jarraitzea eskatu diete belaunaldi berriei. Argazkian, gaurko ekitaldia / Gaztesarea.\nGazteok 2009-05-04 21:08\nGaur zortzi zabalduko dute Bapirukeko udaleku irekietan izena emateko epea\nUkberri\t Bapiruke aisialdi programa euskaldunean izena emateko aukera datorren astelehenean, maiatzak 11, zabalduko da. 5 eta 12 urte bitarteko 430 ume eta gaztetxoei jolasez, kirolez eta euskaraz beteriko uda pasatzeko aukera emango die Bapirukek. Izan ere, Bizarra Lepoan Getxo udalerriko euskara elkarteak dagoeneko jendaurrean aurkeztu ditu udan, ekainaren 24a eta uztailaren 30a bitartean, Itzubaltzeta / Romon eta Algortan burutuko dituen 9 udaleku irekiak. Udalekuetan umeek arazorik gabe goza dezatela ziurtatzeko, haurrek "euskaraz ondo egiteko" kapazak izan behar direla gogoratu du euskara elkarteak. Dena den, azken urteko ildoari jarraikiz, euskarara hurbiltzeko, lagun euskaldunak egiteko eta integrazio ildotik hasteko aukera emango zaie "euskaraz komunikatu ezin diren" 43 umeei, ingurune euskalduna eskainiz. Ume hauek, txanda guztietan banatuko dira, beti haur eta gaztetxoen %10 osatuz. Lehenengo txandan, 30 ume izango dira Algortako Aldai Patronatuan, ekainaren 24tik 30era. Uztailaren bi hamabostaldietan, berriz, launa udaleku izango dira, Romo, Zabala, San Martin eta Zubileta ikastetxeetan. Txanda guztietan, 9etatik 13:30ak arte izango da ordutegia, irteera dutenean 17:00ak arte luzatuko dena. Esan bezala, izen-ematea maiatzaren 11an abiatuko da elkarteko bazkideentzat. Aste bat beranduago ez bazkideentzat, Goizane Miruri Bizarra Lepoaneko dinamizatzaileak esan bezala (mp3). Bestalde, Leioako Euskara Zerbitzuak antolatutako Txilinbueltakarekin maiatzaren 22tik 22ra Pasaiara joateko izen-ematea etzi, asteazkenean, itxiko da. Argazkian, Bapirukeko umeak magia saio batean adi-adi.\nGazteok 2009-04-29 21:25\nGaztetxearen beharra aldarrikatuko dute larunbatean Erandion\nUkberri\t Egun osoko egitaraua antolatu du larunbat honetarako, maiatzak 2, Erandioko Gazte Asanbladak, bi urte egiten dituztela ospatzeko. Joan den astean egindako okupazio sinbolikoarekin "borrokatzeko eta antolatzeko" duten ahalmena erakutsi zutela adierazi dute neska-mutil erandioztarrek. Urteurren eguneko kalejiran ere gaztetxearen beharra aldarrikatuko dute beste behin ere. Azaldu dutenez, "orain, udalaren zein udaltzaingoen jarrerari erantzuna emateko aukera daukagu. Froga diezaiegun, herri honetan gazteok antolatzeko eta borrokatzeko daukagun ahalmena". Erandioko Gazte Asanbladako kideak joan den asteazkenean sartu ziren Altzagako Tartanga kaleko 30. zenbakiko lokal publikora. Hurrengo egunean, ordea, udaltzainak joan zitzaizkien bertatik kanporatzera. Tokiko poliziek agertutako "harrokeria" eta "modu txarrak" salatu zituzten neska-mutilek.\nGazteok 2009-04-24 16:02\nGaztetxea hustean udaltzainek izandako jarrera salatu du Erandioko Gazte Asanbladak\nUkberri\t Erandioko Gazte Asanbladako kideek salatu egin dute atzo gaztetxearen desalojoan Erandioko udaltzainek agertutako "harrokeria" eta "modu txarrak". Atzo gauean Koska irratiko "Koskaberri albistegia"ri egindako adierazpenetan (mp3), gazteek adierazi zuten egunean zehar udaltzainek bi aurpegi oso bestelakoak erakutsi zituztela. Goizean, identifikatu egin zituzten, baina gutxienez tratua zuzena izan zela diote EGAkoek. Arratsaldean, berriz, egun batez gaztetxea izan zen Altzagako Tartanga kaleko 30. zenbakiko lokal publikora hurbildu eta atean zegoen gaztea bultzatuz eta "epailearen agiririk gabe" sartu ziren 10 bat udaltzain. Gazteen arabera, bertan zeudenei okupazioaren erantzukizun guztia sartuko zietela mehatxatu egin zieten tokiko poliziek, une oro "jabeak balira" eta "gu baino gorago egongo balira" bezala ibili zirenak. Gauzak horrela, atzo EGAk egindako bat-bateko asanbladan adostu bezala, gaurko deituta zegoen kalejira bertan behera utzi dute gazteek, eta Gazte Asanbladaren III. urteurrena ospatzeko lanetan jarraituko dute, gogo handiarekin. Hortaz, maiatzaren 2ko hitzordura deitu dute, bertan Udala eta Udaltzaingoari gazteen erantzuna emateko.\n‹‹ Aurrekoak 1 2 3 4 ... 37 38 39 40 41 42 43 44 ... 56 57 58 59 Hurrengoak ››\nPaul Laka | 2015-04-12 22:32\nEta hemen topatuk argitaratutako berria, Lekittoko gazteek grabatutako bideoarekin.\n»» Mozal legea gaitzesteko protesta antolatu ...\nHodei | 2015-03-04 22:16\nTosu ez da Algorta, Andra Mari edo Getxo baizik!\n»» Etxebizitza hutsak erabiltzeko eskubidea aldarrikatzeko ...


Batman the TellTale Series orain doan eskuragarri dago Google Play | n Androidea\nBatman zaleak TellTale Games espero genuen bere hurrengo abentura handia abiatzea erabaki zuen protagonista nagusia Ilun Zalduna. Zure Android-eko pantailara istorio deigarrienak, hartzeko erabaki zailenak eta oso ikusizko aniztasun nabarmena zein izan den eskaini duen azterketa.\nAtzo bertan argitaratu zuen Batman the TellTale Series saioaren lehen atala. Play Store-ra kaleratuko diren lehenengoa eta honekin batera hirugarrena merkaturatu ondoren, baina mugikorrak ez diren plataformetan. The lehen atalak Itzalen Erreinua deitzen du eta hari komunak amaiera desberdinetara eramango zaituen erabakiak amaigabeak hartu aurretik hartuko zaitu. Beraz, Bruce Wayne / Batman bidaia zirraragarria izango dela agintzen duen serie batean hasten da.\nSartu beharko duzu bruce wayne psikea eta ezagutu Zaldun Iluna bezala hartu behar dituzun erabakien ondorio posibleak. Gotham City bortitz batek itxaroten zaitu komikiko pertsonaia mitikoenak aurkituko dituzun istorio mota guztiak askatzeko.\nBaina, ziur aski, alderdi interesgarrienetako bat da, eta berritasun handitzat hartu da, Batman TellTale serieak barne hartzen duela "Crowd Play" izenarekin deitzen da. Funtsean, jokalari anitzeko modua da, jokalariari historiako une garrantzitsu batean aholkuak edo erabakiak eskatzeko aukera ematen diona, "beraiek" botoarekin erabaki dezaten zein bide hartu. Hori Interneten konektatuta dagoen web arakatzaile bati esker lortzen da.\nPrestatuta bazaude sartu gaua eta arriskutsua bertan Batman aurkituko duzu, lehenengo atala doan da Google Play dendan. Ondorengoak ordainduko dira, beraz, Gotham Cityko zoramenean sartzeko ziztatzen has zaitezke.\nArtikuluaren bide osoa: Androidea » Android jokoak » Batman Knight TellTale seriean Dark Knight-ekin lagun dezakezu


Windboxek bere lehen saiakuntza-bankua martxan jarri du - SPRI\nInstalakuntza sektore eolikoaren alorrean murgilduta dauden enpresei dago zuzendua.\nArantxa Tapiak aurkezpen ekitaldian parte hartu du\nAerosorgailu bateko palaren paso-aldaketaren dispositiboak, pala bakoitzaren biraketa erregulatzeaz arduratzen da, beti ere haizearen abiaduraren arabera orientatzeko, eta energiaren ekoizpena hobetzea du helburu. Sistema honen fidagarritasuna funtsezkoa da aerosorgailuaren ekoizpen maila handiena ziurtatzeko, baita bere osotasun eta operazio eta mantentze segurtasunerako ere.\nSaiakuntza-bankuak, parke eoliko baten dauden pareko baldintzatan, sistema eta bere osagai desberdinak probatzeko aukera emango die enpresei. Gainera, energiaren kostua murrizteko aukera ematen duten optimizatutako diseinuko eta fidagarritasun handiko produktuak, baita diseinu eta fabrikazio prozesuak baliozko daitezke. Bankuan offshore merkatura bideratutako 8 MW potentzia arterako aerosorgailuentzako sistemak entseatuko dira.\nGaur egin den ekipamendu honen aurkezpenak, Ekonomia Garapen eta Lehiakortasun Sailburu Arantxa Tapia izan du buru eta Windbox Elkartean parte hartzen duten euskal enpresen presentzia izan du (Antec, Adwen, Erreka, Gamesa Eólica, Gamesa Innovation and Technology, Glual, Hine, Laulagun eta Wec). Energia Klusterrak ere parte hartu izan du, iniziatibaren koordinatzaile gisa.\nZentro teknologikoak martxan jartzea aurreikusitako bost saiakuntza-bankuetako lehena, IK4-Teknikerrek Eibarren dituen instalakuntzetan kokatzen da, gainera, ekipoa eraikitzeko ardura izan duen entitateak dituen horietan.\nWindbox ekimena 2014an jarri zen martxan Eusko Jaurlaritzaren sustapenarekin, Euskadiko Fabrikazio Aurreratuko Estrategiaren esparruan eta sektore eolikoko euskal enpresen gaitasuna garatzea eta nazioarteko merkatuan bere toki aurkitzeko laguntzea du helburu.


ZUBIONDO kale etxea da, Bekokalen kokatua. Auntxitako Lontxo Sukia eta Arruarren baserriko Martina Aranburu 1929an ezkondu ziren Zaldibin goizeko 6etan. Handik Zarautzera joan ziren ezkontza-bidaian.\nTXAMARRETXE kale etxea da, Goikokalekoa. 1933an ezkondu ziren Pedro Mari Sukia, Auntxita baserrikoa, eta Joxepa Agirre Ataungo Amuñaingoa. Ezkondu zirenean Txapeletxen jarri ziren bizitzen, gero Amezketara ere joan ziren eta urte batzuetan bizi izan ziren han, eta azkenik Txamarretxera etorri ziren.


Olatz Salvador: "Mugitzen nauena kanalizatzeko bidea da niretzat sorkuntza". — Gaztezulo\nOlatz Salvador: "Mugitzen nauena kanalizatzeko bidea da niretzat sorkuntza".\nOlatz Salvador: "Mugitzen nauena kanalizatzeko bidea da niretzat sorkuntza". Itxurakeriaren aroan norberaren egiak aldarrikatu nahi izan ditu Olatz Salvadorrek (Donostia, 1990) "Aho Uhal" deitutako bigarren lanean biluziz. Zaurgarri agertzeko ausardiarekin arima dardarka jartzen duten abestiak sortu ditu erraietako pop melodien bitartez. Sortzailearekin hitz egin dugu disko honi buruz gehiago jakiteko. https://www.gaztezulo.eus/albisteak/olatz-salvador-mugitzen-nauena-kanalizatzeko-bidea-da-niretzat-sorkuntza https://www.gaztezulo.eus/albisteak/olatz-salvador-mugitzen-nauena-kanalizatzeko-bidea-da-niretzat-sorkuntza/@@download/image/20210205192655_olatz-salvador-aho-uhal_amp_w1200.jpg\nItxurakeriaren aroan norberaren egiak aldarrikatu nahi izan ditu Olatz Salvadorrek (Donostia, 1990) "Aho Uhal" deitutako bigarren lanean biluziz. Zaurgarri agertzeko ausardiarekin arima dardarka jartzen duten abestiak sortu ditu erraietako pop melodien bitartez. Sortzailearekin hitz egin dugu disko honi buruz gehiago jakiteko.\nNorbaitek zure musika ezagutuko ez balu nola deskribatuko zenioke?\nHasieran musika lasaia dela dirudi, baina jarraitzaile batzuek esan didate ezin dudala hori esan, barruak asaldatzen dituelako. Beraz, pop atmosferikoa etiketan eroso sentitzen naiz. Erraietako popa dela esan dezaket.\nBigarren diskoak zein ezberdintasun edo berritasun dakartza?\nEz naiz alderaketen oso zalea, baina lehen lanetik bigarrenera eboluzio bide luzea izan da niretzat zentzu askotan. Hasteko, lan hau ni berri batetik sortu da, hasiera berri baten bila, alegia. Ekoizle batekin, estudio ezberdin batean eta musikari ezberdinekin lan egiteak ere badu eragina hor eta hori soinu aldaketetan nabaritu daiteke. Kolaborazioei dagokienez ere izen berriak topatu daitezke.\nLehen diskoaren eta oraingoaren artean bi urte pasa dira. Nolakoa izan da sortze prozesua? Zein zailtasunekin aurkitu zara?\nEz da erraza izan. Gora behera handiak izan ditut prozesu honetan. Nire buruarekin presio moduko bat sentitu dut eta horrek ez du aske sortzeko laguntzen. Mugatu egiten ninduen, autoexijentzia maila igo egin bainuen, gai ez nintzela sentitzeraino. Lehen pausoak bakarrik eman nituen, ez lehen diskoan bezala, non musikari lagunek ikuspuntuak helarazten zizkidaten. Oraingoan, zirriborroak anaiari erakusten nizkion eta bera izan da nire euskarri nagusienetako bat. Ñako, nire managerra ere, oso adi egon da eta asko sinetsi du nigan. Gero Pablo Novoa sartu zen jokoan eta beste era batera lan egiten hasi nintzen. Hasieran ez zen erraza izan zen, Pablo beste mundu batekoa da eta nik ez neukan argi hori ote zen nahi nuena. Azkenean ordea, eroso sentitu nintzen eta hau da emaitza.\nZertan inspiratu zara?\nEz da galdera erraza. Sentitzen ditudan gauzak dira niretzat musa nagusiak. Beraiek erakusten didate bidea hori dena hitzetan jarri eta musikaren bitartez adierazten saiatzeko. Mugitzen nauena kanalizatzeko bidea da niretzat sorkuntza. Nire prozesua ez da gai aukeraketa arrazional bat. Nik lehendabizi kanta bat sortzen dut eta gero nire burua ulertzen dut kanta horren bitartez. Nire musikak horregatik denetik du pixka bat: maitasuna, dolua, hauskortasuna, ausardia...\nRozalen, Idoia Asurmendi... aipatu duzun bezala, kolaborazioz betetako diskoa da hau lehena bezala, zer dela eta horrenbeste eta zergatik beraiek?\nAsko gustatzen zait jende ezberdinarekin lan egitea. Euren lana horrenbeste miresten dudan pertsonek nire proiektuan parte hartzea niretzat ohore bat da eta saretze sentimendua areagotzen dit. Oraingoan oso profil ezberdinetako pertsonek hartu dute parte diskoan eta bakoitzarekin izandako prozesuak ez du besteekin zerikusirik izan. Beraiek izan dira proposamena onartu eta nirekin bidea egitera animatu direnak.\nLetretan ere nabari dira kolaborazio horiek, Alaia Martin eta Ane Labaka arduratu baitira hitzez, nola izan zen prozesu hori? Zure ideietatik abiatu ziren ala askatasun osoa eman zenien?\nAneren kasuan guztiz askea izan zen. Alaiaren kasuan aldiz aho uhal kontzeptuaren proposamena jaurti nion eta hortik tiraka sortu zituen hitz-joko zoragarri horiek. Garai hartan lehorte moduko bat izan nuen eta ez zitzaidan gustuko hitzik ateratzen. Hori dela eta, bien ekarpenek asko lagundu zidaten sormen prozesu horrek etenik izan ez zezan.\nOso ona. Egia esan ez nuen horrelakorik espero, ez behintzat gertatu den dimentsioan. Diskoa kaleratu nuen egunean bertan izugarrizko erantzuna izan nuen. Jendeak berehala bere egin zuen eta Euskal Herritik kapora ere, Estatu Espainiarretik eta Latinoamerikako hainbat herrialdetatik ere idatzi zidaten. Momentu batzuetan pixka bat gainditua sentitu nintzen, baina oso pozik.\n"Aho uhal" deitzen da diskoa, egungo garaiak ederki islatzen ditu izenak. Nondik tiraka sortu zen kontzeptua?\nDuela parte bat urte gaztelaniazko rienda hitza oso presente zegoen nigan. Momentu batean, honen euskarazko itzulpena topatzeko helburuz, hiztegian begiratu eta aho uhal hitza ezagutu nuen, ordura arte entzun gabekoa. Gaztelaniazko konnotazioaren aurkakoa irudikatzen zuela iruditu zitzaidan eta paradoxa horrek asko erakarri ninduen kontzeptua lantzerako garaian. Egungo garaiari spoiler egin niola sentitzen dut -barreak-.\nAzken abestia Ivan Ferreiroren abesti baten bertsioa da, gaztelaniaz. Etorkizunean bi hizkuntzetan abesteko aukera irekita uzten al du honek?\nHizkuntzaren aferak itsutzerainoko garrantzia hartzen duela iruditzen zait. Nerabezaroan markatu ninduen abesti horren egilearekin abestea baino albisteagoa da lehen aldiz gaztelerazko zerbait grabatu dudala, batzuetan era gutxiesle batean gainera. Ez zait justua iruditzen eta nire euskararekiko hautua argi utzi dudala esango nuke, nahiz eta hala ez balitz ere zilegi izango litzatekeen. Ez da estrategia bat izan bertsio hau grabatzea, era oso natural batean jaiotako zerbait baizik.\nZer moduz daramazu pandemia egoera hau?\nGora behera handiak izan ditut, garai ilunak ere bai. Zoriontasun zati bat lapurtu digu guzti honek, dolu asko dago, ez bakarrik pertsona bat galtzegatik, baita egin gabe uzten ari garen gauza guzti horiengatik. Ondorioak ekarriko dizkigula argi ikusten dut.\nZuzeneko batzuk ematen hasi zara, zer moduz daramazu publikoa musukoarekin ikustea?\nEz da erraza oholtza batera igo eta aurpegia erdi estalita duen jende paralizatu batekin topatzea. Publiko bezala ere kostatzen da, badakit. Komunikazioa asko zailtzen du eta niretzat hain justu, hori da kontzertuen funtsa. Jende asko animatua etorri da eta harrera beroa eman digute, eta musukoak musuko, energia txute erraldoia izan da. Beste batzuetan aldiz, galdera bat egin eta airean geratzen da inork erantzuten ez duelako. Hala ere, jendearekin hitz egiterakoan, guztiek helarazi didate oso gustura egon direla eta horrekin geratzen naiz.\nZer aurkituko du zure zuzenekoetara hurbiltzen den entzuleak?\nZuzeneko zaindua, goi mailako musikari eta teknikariekin, eszenografia landuago bat eta garrantzitsuena, egiazko zerbait. Nik sortutako abestiak izanik, benetan sentitzen dut esaten ari naizena, era batera edo bestera bizitu dudalako eta esango nuke hori dela nik eskaintzeko dudan gauzarik baliotsuena.\nSaiatzen naiz etorkizunean gehiegi ez pentsatzen, nahiz eta kostatzen zaidan. Musikari bezala, desegonkortasunean bizitzea dagokit eta egoera honek sentsazio hori areagotu besterik ez du egiten. Hori dela eta, gako eraikitzaileetan mugitu nahi nuke eta bidea egiten jarraitu, nahiz eta badakidan edozein momentutan dena erori daitekeela. Orainean asko egotea da praktikatu nahi dudan ariketetako bat.


Gure Hitza | 2018ko Martxoaren 08a\nberaz bere gisako atxikimendua bere patroin sainduaren alderat, ez balinbadu ere lehen bezen handizki erakusten. Artetik erraiteko, beste Leon bat bada arte hortan nolazpait sartua, ez dena batere saindua haatik, Baionako bestetan agertzen dena, egun guziz Herriko Etxearen balkoinetik agurtuz jendea!\nBatzuk diote itzal handia egiten diola sainduari... Bainan zernahi gisaz erran ditakea San Leon egunean hasten dela udaberria? Ez ote da goixko? Egutegiari fidatu behar, udaberria martxoaren 20-an hasi beharra da. Horrek ez du haatik erran nahi orduan tanpez sartuko girela udaberrian. Ondotik izan ditazke oraino hotz bipilak. Aitzineko egunetan aski aro goxoa ukanik berdin... Batzuk diote udaberria hasten dela izaitekotz sanjosepe loreak agertzen direlarik. Eta izenak emaiten duen bezala, nola San Josepe ospatzen den martxoaren 19-an, lili horiek keinka hortan dira ikusten, zonbait egun goiti beheiti...\nHau ere entzuna dugu frangotan: udaberria hasten dela ainarak jitearekin. Egia da hegazti horiek udaberriaren seinale bezala direla. Fama hori dute Euskal-Herrian bainan ere beste eskualde frangotan. Lehen, nun nahi baziren eta diote - jakintsun batzuk ere ez dute beste solasik- ainara berak zonbait urtez segidan jiten zirela etxe bererat. Afrikan gaindi egonik, berriz heldu eta bidea ezagutzen herri bereraino. Kasik ezin sinetsia den gauza eta frogatua omen dena... Salbu hara, hau ere ezin ukatua den gauza bat dugu, gero eta ainara gutiago jiten da gureganat. Baserrian, biziki gehiago bazen ez oraino hain aspaldi. Ikerle batzuen arabera hamar urte barne %85-ez ttipituak dira. Zerk egiten duen holako xuhurtzea hoin epe laburrean, ikerleak gogoetatuak daude... Ainitzen ustez, ainarek ez dukete kausitzen beren gustuko jatekorik, sobera kotsadura ba gure ingurumenean...\nBadira ere diotenak udaberria Pazkoz hasten dela... Bainan bestaburu hori mugikorra dugu. Martxoaren 22-a eta apirilaren 25-a arte hortan izaiten da... Goizenetik berantenerat hilabetea\nbaino gehiago bada! Soberaxko Pazkoz ezartzeko udaberri muga... Nahiz predikari sutsu batzu utziko ditugun erraiterat Jesusek ekarri daukula betiereko udaberri miresgarri bat, Pazko egun batez hasi dena...\nNoiz hasten den udaberria, auzia hortan utziko dugu bainan ez dugu haatik solasaldiño hau bururatu nahi agurtu gabe udaberriaren usain on zerbait badaukan gertakariño bat: martxo huntan\naurten ere Hendaian akulatzen duten sail berezia, euskararen aldekoa, Herriko Etxea sustatzaile, elkarte frango partaide. Zinez gauza ederra da hori, biba zuek!


Jon Etxabe 2018/03/23 12:49\nZenbait libururi buruz itritzia II\nElkarrekin esnatzeko ordua. Kirmen Uribe\nEtumetako Basajauna. Juan V. Araquistain\nEz lemaio. Arrasateren erreketa. Juan Kruz Igerabide\nFeriatzaileak. Patxi Larrion\nFotogramak. Goiataz Labandibar\nFranco hil zuten egunak. Koldo Izagirre\nGauzak ez ziren sekula berdinak izango. Iñaki Irasizabal\nGizajoen katalogoa. Joxean Agirre\nHaizeari begira. Jon Ariza de Miguel\nHau ez da poesia. Unai Maleski. Poema-liburua\nHauts haietatik. Unai Villena\nHori guztia emango dizut. Dolores Redondo\nHuliganaren itzulera. Norman Manea\nOndarroako Txomin Letamendia - Karmele Urrezti eta familiaren historia.\nLehen zatia (1927-1945): Ondarruako eta Euskal Herriko hainbat kontakizun: Letamendia familiaren gorabehera eta istorioak, gerra zibila eta bertako gorabehera-gertakizun-jarrera-portaerak, erbesteratzea, erbesteko bizitza, euskaldunen nolakotasuna, Eresoinka, Sotatarrak, Jose Antonio Agirre, Roosvelt, Venezuela, New York, Paris, espioitza lanak …\nBigarren zatia (1943-1950): Gerra ondoren Ondarroan, Letamendiatarren bizitza, estualdiak, Letamendia kartzelan, gerra garaiko oroitzapenak, Bartzelonan, berriz preso … Letamendia hiltzen da,\nEzkaba, Cometa sarea, espioi taldea Euskal Herrian, Koldo Mitxelena tartean espioi nazien bila batez ere, alemaniarrak koadroak lapurtzen, espioitza taldea desegintzen doa, espioitzako giroa …\nHirugarren zatia (1952-1979): Karmele Venezuelara doa bakarrik alaba mojen ikastetxean utzita, Ondarroako bizitza, familia Venezuelan elkartzen da, Caracas:Euskal Etxea, euskal errefuxiatuak, Lehendakaria Iparraldean, Agirre hiltzen da, Martin Ugalde, Andoni Arrizabalaga eta Txomin semea, ETA Caracasen, Tovar, pertsonaia ezberdinen galeria ….\nTxomin bueltatzen da, gazteak, ETAren bilakaera, Manzanas, Burgosko epaiketa, ETA VI-LKI, egoera eta gertaeren errepasoa, …\nAzkena (2010-2011): Bere lana argitu, zuritu edo esplikatzen du egileak, zergatik ez duen nobela bat egin, zergatik ez den lan literario bat egiten saiatu …\nTxominen gorpua urte asko gerora momia edo enbaltsamatuta bezala zegoen …\nKronika bat bezalakoa da\nOso gainetik eta azkar gehiena.\nHirugarren zatian hainbat galdera uzten ditu airean, hausnarketarako hari-muturrak …\nHirugarren zatia egin zait interesgarriena, agian Andoni eta Txomin lagunak ditudalako eta beraiez ia zer dioen …\nDatu asko ematen ditu, zehaztasun handiz, bitxikeriak ere bai: ipurtargiena …\nBaina ia gehiena ezaguna zitzaidan gertakizun edo zertzelada batzuk salbu.\nOso monotonoa egin zait, bizitasunik gabea.\nEz didate ezer deigarririk esaten kontakizunok, nahiz historia berezia den.\nEz dit ezer eskaini.\nEz dit lilurarik sortarazten, ez dago tximeletarik letrotan.\nAzkar batean irakurri dut, irakurketaz disfrutatu gabe\nGiza baloreak omen zirenak: izen ona, ohorea, odol garbia, hitza gordetzea … mito diren iritziak.\nErdi Aroko euskal gizarteko gizartearen eta pertsonen egitura, sentimenduak, grinak, ohiturak, gerrak, gizartearen antolaketa, istorio ezberdinak, giroa, kirolak, jaiak, dantzak, proba eta joko ezberdinak …\nIkerlaria omen zen idazlea, eta ikerketan oinarritua dago, baina bere garaiko bahean iragazita edo kutsatua dagoenaren itxura ematen du.\nEuskal Herriko historiako zenbait zertzelada, Beotibarko gudua, frantses eta gaztelauen esku-hartzea …\nGarai hartan Kristautasun eta Jainkoaren aipamenaz blai dago kontakizun osoa; eliza edo eliza-gizonen presentzia eta eragina, aldiz, ez da hain nabarmena.\nUtopiazko iritziak nobleziari eta euskal gizartearen egiturari buruz.\nEuskal gizarteko eskubide berdintasunaren apologia egiten da hasieran, baina gero jauntxoen eta herri xehearen arteko leizea izugarria da.\nEuskaldunaren apologia dirudi, baina euskaldunen doilorkeriak hor daude utopiaren kontraesan.\nGehiegikeria pila ageri da, baina normaltasunez bezala kontatuta, ia kritikotasunik gabe.\nIrrintzika, builaka, ehizan … dabiltza beti jauntxook.\nDenak armatuta, borrokarako prest beti.\nHausnarketa eta gogapen asko egiten ditu pertsona, jarrera eta jokabideei buruz, baina ez dute erakargarritasunik, ideologia zehatz batez bilduak daude.\nIdazkera erromantikoa dela dio sarrerak: ez dakit nolakoa den, pertsonak eta paisaiak deskribatzen ditu, giro mitiko antzera, hanpatasunez …\nBetegarrietan luzatzen da.\nInozoa dirudi tarteka kontakizunak, errepikagarria ere.\nNahastu egiten du hainbeste izen, pertsona bakoitza hiru moldez ere izendatzen du sarri … izendegi bat behar luke bukaeran.\nTrukulentoa ere bada tarteka.\nBakarrizketa luzeak sartzen ditu, kontakizuna borobildu edo osatuz, sarri kontakizunari ezer berri gutxi gehitzen badio ere.\n“Txalkor” hitza agertzen da, deigarria egin zait, lehen aldiz aurkitzen dut idatzita, baina haurtzaro eta gaztetan bazen Mendaron Txalkorra deitzen genion kamioa zuen gizon bat, egilea Debakoa izanik agian hortik doa izenaren hautaketa.\nGarai horretako literatura ez dut ezagutzen edo gogoratzen, horregatik ez dakit eleberri hau eta bere idazkera ezberdina baloratzen\nEzer gutxi eskaini dit, baina interesgarria egin zaizkit 19. mendeko idazkera eta ikuspegia\nOinaztarren eta ganboatarren arteko borrokak, Arrasateren erreketan bukatuz.\nOñatiko gebaratarrak eta Aramaioko butroetarrak, erdian Arrasate, beraien arteko harremanak.\nGarai hartako Debarroko giroa, politikoa zein soziala.\nMaitasun istorioak, eta horiekin txirikordatuta ekonomia, gorrotoak, borrokak, hilketak, erlijioa, sorginak, patuak, maila sozial ezberdinak …\nAldi luzeko egoera kontatzen du.\nUmeei jartzen zieten toxa azpiko “kutuna” aipatzen du: nire etxean ezagutu nuen nire anaia txikiari jartzen, seguruenik guri ere jarri zigun amak: nik uste santuren baten irudiren bat eramango zuela, baina auskalo.\nKontakizun laburra da, erraz irakurtzen da, euskara errazean, hiztegi eta esamolde zail edo korapilaturik gabe.\nIkastetxeetarako baliagarria izan daiteke Euskal Herriko historiara hurreratu eta irakurketan zaletzeko.\nHiru Kapitulu labur ditu, 7 atal laburretan banatuta kapitulu bakoitza.\nElegia eta epopeia giroa darabil.\nIrudipena batez ere: ze oinarri historiko ote du baladatik kanpo.\nUrbasan eta Iruñean gerra-film bat errodatzen ari dira, horretan lanean ari diren jite ezberdineko zenbaitek baliatuko du aukera iruzurren bidez dirua egiteko: tanke eta kamioi baten eta diru multzo handi eta koadro baliotsuren jabe eginen dira batzuk eta besteak, horiek dira feriatzaileak.\nDibertimendu bat besterik ez da, istorio katramilatsu bat.\nEz du ezeri buruz hausnarketa edo gogoetarik egiten, kontakizun soila besterik ez da.\nBotatzen ditu tarteka ziztada batzuk.\nLuzexeago ukitzen dituen zenbait gai: karlistak-Lizarra, diru beltza, iruzur ezberdinak, putetxea, artelanak, Dibisio Urdina, koadro lapurreta Mundu-gerran …\nIruña eta Sakanako deskribapenak.\nSuspense puntua du.\nMeritua du nola ehuntzen duen istorio korapilatsua, nola harilkatzen dituen hainbeste hari-mutur.\nGehiegi luzatzen du bukaera, ez zen beharrezkoa hainbeste argibide ematea, logikoak dira azken harremanok, interesgunea galtzen du.\nIrudiz azaltzen ditu esanahi asko, horrela herritar tankera hartzen du idazkerak.\nElkarrizketa asko du, irakurketa arinduz.\nZenbait esaldi eta hiztegi berezi dira eskaini didan ekarpen bakarra, dibertimenduaz gain, aberasgarriak egin zaizkit\nEz ditut gustuko hain azaleko kontakizunak, baina jakin-mina sortarazi dit eta gustura irakurri dut\nEz du hausnarketa zuzenik egiten, ezta gogoeta itxuraz sakonik ere, baina kontakizun guztietan dago gai interesgarriren bat, pentsarazten duena.\nSexua, pertsonaia tipo ezberdinak, egoera bitxiak, beldurra, abortua, maitasuna, emakume bikotea, hipokresia …\nBada egoera bitxirik: beldurrarena …\nEmakumea da pertsonaia nagusia kontakizun guztietan.\nEuskal Herritik kanpo kokatzen eta girotzen ditu istoriok.\nEgoera bereziak, ezustea eta intriga sortarazten dutenak.\nKontakizun biziak, suspense puntuarekin, kilikagarriak, hunkigarriak ere batzuk.\nUmore puntua, irritxoa sortaraziz.\nEsaldi laburrez idatzita, bizia, arina ...\nAldi berean apaina, dotorea, txairoa …\nNoka dago kontakizun bat eta noka asko darabil beste batetan ere.\nEz da paragrafo korapilatsu edo luze, hiztegi dotore edo ezohiko, esaldi potoloetan … kiribiltzen.\nEz dago esaldi borobil jasotzekorik, baina pertsonaiak, egoerak, kontakizuna bera … borobiltzen ditu.\nErraz eta gustura irakurtzeko idazkera darabil.\nXume idazten duela dirudi, baina asko landu behar da dotorezia hori lortzeko, edo berenez da dotorea egilea.\n9 Kontakizun: gertakizun errealak direla dio sarreran, literatura jarri diela soilik berak.\nFranco hil zeneko garaian kokatutako istorioak.\nI.Garaiko giro itogarria. II-Anarkista baten ingurua, Joseba Elosegiren ekintza Anoetako frontoian, eta beste zertzelada asko. III-Soldadu bat Al-Ahayunen, Sahara gerra soldadu euskaldun eta bertako baten ikuspegitik, Polisarioa, desertua … IV-Ikasle gazte bat eskolan, ospitalea, garaiko giroa, polizia sekretua eta besteak, heriotza zigorrak, manifak, errepresioa. V-Boxeo giroa, Pulino, (Urtain?), Francoren deskribapena edo argazki literario bitxia, Carreroren hegada, herri giroa, tabernak … VI- Balearen ehiza, Franco Azorean, errepresioa eta fusilatzeak, atzerrian erantzuna … VII-Futbol kontuak giro politikoa iradokiz, parabolaz ari da, bi zentzuko esaldiez, eliza, emakumea, fusilatuak, Francoren hiletak … gai iheskorrak … gainbegiratuz bezala … ebokatuz … VIII-Irratia, herriko egoera, Francori buruzko aipamenak tarteka, apaizak Francoren aurka, arrantzaleak sukaldariak, atxiloketak ... estraperloa, IX-Galizia, futbol kontuak, Eibar eta eibartarren aipamena, Francoren estatua Ferrolen, Exercito Gerrilleiro,\nGertakizun eta pertsona errealez ariko da baina difuminatuta bezala geratzen dira, egoera hura ezagutzen ez duena ez da asko enteratuko, zerbait izan zela …\nFrankismoko giroa: iradoki besterik ez du egiten, zaila da azpian dagoena jasotzen, gertakizunetan eta izenetan.\nEgoera eta gertakizun ezberdinen koktela dirudi, irabiatuta datoz eta irakurleak aurkitu behar ditu.\nFormek dutela garrantzia iruditzen zait, sakoneko gaia oso diluituta geratzen dela.\nGogoeta asko eta interesgarriak egiten ditu, isilean bezala, ideia pila, juzku, burutapen asko botatzen eta iradokitzen ditu.\nIstorioak hitz jokoetan katigatuta geratzen dira, ia ulertezin.\nPertsonaia ezberdin asko, ez da erraza bakoitza nor den igartzea.\nHasieran ez dut disfrutatu, kosta egin zait, bai idazkera ezberdinagatik, bai gaia ezin nuelako argi jaso, asmatu egin behar nuelako, ez zidan ezer esaten edukiaz batez ere.\nAurrera egin ahala interesatu zait, jakin-mina, ze ekarpen eta berrikuntza … baina ez dut gozatu, behartuta bezala irakurri dut.\nHirugarren kontakizunean erabat harrapatu eta bereganatu nau, idazkeraz gozatzen hasi naiz.\nAzkenean estilo errepikakorra egin zaik, nekatu egin nau, eta presaka bukatu dut.\nBeste maila batetan ari da, goragokoa baino ezberdina, euskara da baina beste euskara mota bat, esamolde ezberdin batekoa, hitzez eta esaldiez gain sortzen duen giro literarioagatik, arrasto ezberdinen bati jarraiki bezala.\nArau literario berriez baliatuz edo sortuz balebil bezala.\nGizartea, jendea, lekuak, bizi eta zabal deskribatzen ditu.\nIdeiak, hitzak eurak ere, beste modu batean esateko ahalegina eta irudimena.\nAlegoriaz ari dela dirudi sarri.\nAusarta esaldiak eta formak osatzen, asmatzen, egokitzen … ezohikoak, ezberdinak, berriak ...\nBosgarren kontakizunean ez darabil maiuskularik hasieretan ez punturik bukaeran, paragrafoen erdian bai.\nLexiko zabala, niretzat hitz erabat ezezagun asko: ez dakit aberastu egiten duen, literatura agian bai, baina zaildu egiten du irakurketa, bestela ere nahiko zaila dena.\nHitz asko niretzat ezezagunak ez dakit asmatutakoak diren ala herritik jasotakoak.\nHitzon erabilerak ez du harrokeria kutsurik, maisukeriarik, giroak eta estiloak eskatzen diola dirudi.\nBaina tarteka esnob samarra ere iruditu zait.\nGaztelerazko hitzei halako jite ezberdin berezi bat ematen die, itxuraberritu egiten ditu.\nEuskarazko hitzak ere jite ezberdinez jartzen ditu: azpilaria …\nHerri euskara eta herriko hitzak darabiltza: errementatu …\nMaisuki sartzen ditu pertsonaien esaldiak paragrafo barruan maiuskula soilik erabiliz.\nZaila, iluna, korapilatsua … ulertzeko, bai literalki, bai esanahia asmatzeko.\nEsperimentu edo berritze itxura hartzen diot, idazkerari buruz ez ezik baita hizkuntza berari buruz ere.\nEstilo ezberdinak sartzen ditu, kontakizun bakoitza klabe ezberdinean idatzita dago.\nAriketa literarioa dirudi, jolas bat.\nUmore ukitua du.\nParagrafo luzeak egiten ditu, orri askokoak ere, baita tarteka esaldi luzeak ere.\nBaina baita perpausa eta esaldi laburrak ere usu darabiltza.\nAberatsa da hitzak sortzen, eraberritzen, erabiltzen, esaldiak zehazten …\nTarte zuriak utziz, atalka bezala doa ia kontakizun guztietan.\nFamilia bat osatzen duten aita, ama, bi seme. alaba bat, honen bikotea, lagun bat eta herriko hiru ondobizi.\nPederasta kasu bat, honen inguruan egoera korapilatzen da, gazteek bengantza hartzea erabakitzen dute … eta guzti honen inguruan josten da istorioa; eragin luzea dakarren aldi bateko gertakizuna; gaztetxo batzuk mendekua hartu nahi dute familia kolpatu duen baten aurka ...\nHainbat pertsonaia, bakoitzaren zertzelada ezberdinak emanaz.\nGaztetxoentzako kontakizun bat, erraz irakurtzen dena, suspense puntuarekin.\nIrakurzaletasuna eta ohitura sortarazteko balio du.\nUmore ukitua du egoeran, kontaeran eta esaldietan.\nEntretenimendu bat, besteri ez.\nEz dit ezer eskaini ez hizkuntza aldetik ez eduki aldetik, baina gaztetxoentzat balekoa delakoan nago.\nPertsonaia narratzailea da gizajorik nabarmenena.\nSenar-emazte-alaba-ezkonarreba … eta hainbaten harreman sexual nahastu korapilatsuak.\nEmakumeak dira gai nagusienetarikoa.\nTarte handia du hiztegia erabiltzearen teknikak: tarteka doa eta hor sartzen ditu hainbat eta hainbat istorio, izen, gertaera …\nIstorio eta datu erreal bitxiak, xelebreak ere.\nPertsonen jarrera jite eta jokabideei gogoetak.\nBizitzari buruzko mila zertzelada, zuzenean baino zeharka bezala datoz kontakizunaren harira.\nMaitasun galdu eta zailei buruz ari da: fikzioa eta errealitatea.\nAteratzen diren pertsonaia eta egoera denak dira bitxiak edo xelebreak.\nIdazteari buruz ari da etengabe, idaztearen zailtasun eta gorabeherez, obsesionatuta bezala ere tarteka, nobela bat idaztearen gorabeherak …\nZer da ederrena idaztean: helburua ala ibilbidea.\nIdazteari eta literaturari buruz luzatzen da azken zatian.\nIdazteko grinaren desintoxikazio barnetegiko terapia saioak, Joyceri buruzko zirikada umoretsuak, (idazlea bera ez zaiola gustatzen dirudi).\nIdazleei buruzko gogoeta ironiko kritikoak.\nBere arazo eta idazle nondik norako pertsonalen ardura eta aitorpena ere erakusten duela dirudi: zergatik idazten duen, liburu honen nondik norako eta zergatiak …\nLiburua gauzatzearen nondik norakoak.\nAzken zatiak norabide espero gabea hartzen du, Kirmen Uribe tartean,\nSexuaren eta gizon emakumearen harreman gorabeherak etenik gabe presente daude.\nErotikoa da, baina ez pornoa sexu ariketak zehaztasunez deskribatzen baditu ere, morboso samara bai bada tarteka\nGeruza erotiko batetan bilduta dago dena.\nMusikari buruz zer da preziatuagoa xarma ala edertasuna.\nKartzeletako zenbait gorabehera.\nAzken zatiak, epaiketarenak, unorea badarabil ere indarra galtzen du, historiari lotzen zaio, baina pertsonaien hari orokorra galtzen da.\nHala behar zuen, eta kontakizun erotiko batekin bukatzen du.\nPikaro kutsua du gaietan, kontaeran eta esamoldeetan.\nUkitu bereziak, laburrak, izpiak … deigarriak eta kilikagarriak egiten direnak: “txalaparta intimo baten ttxakun herrena” takoien hotsa adieraziz.\nGogoeta bereziak, egunerokoari lotuak, baina piperra eta gatza dutenak, egokiak, argigarriak.\nIa asma ezineko sarea ehotzen dute azkenerako maitale eta beraien enkontruak.\nUmorez blai dago dena.\nSarkastikoa ere bada tarteka.\nIroniaz erridikulizatzen ditu bizitzako mila portaera eta errealitate.\nBi hiru plano ezberdin nahastuzko paragrafo luzeak, baina erraz ulertzen direnak.\nIrudi asko eta politak, egokiak: “testu sumeriar batek baino misterio gehiago” …\nAdjektibo bereziak: argi zikina\nEuskara erraza, konplikaziorik gabekoa, hiztegi normalarekin, esaldi bitxi antologiko askorik egin gabe.\nTarte irribarretsu goxo bat pasatzeko aukera.\nBi anaik bost egun pasako dituzte hotel batetan, bat ez da aterako hoteletik eta besteak ia egun osoa eginen du kalean, gelakoak neska bat ikusten du aurreko etxeko gelan eta berarekin obsesionatuta eginen ditu egun denak, hotelean jangelako mahaia nork hartuko ibiliko sestran dira bikote batekin.\nIrakurleak susmoa hartuta izanen du, azken orrian anaia da neskarekin elkartzen dena.\nBurutapenak datoz ugari kontakizunaren barnea, irakurlea gogoetara bultzatuz.\nEguneroko xehetasunak kontatzen ditu, eta tarteka pertsonaien barne zirrikituetan sartzen da, baita gogoeta pertsonaletan ere.\nHainbat zertzelada, burutapen eta ukitu ezberdinetan korapilatzen da: matematika, denbora nola bete, eskuak, maltzurkeria … eta hainbat\nOrokorrean arrunta bihurtu zait, tximeleta falta zaio.\nKaskarra iruditu zait hasieran, interesgunerik eskaini ez didan zerbait, deskribapen motel bat soilik, ez dit irakurtzeko irrikarik piztu.\nArrunt egin zait azalean iragartzen den dotorezia.\nTximeleta falta zaio, barnean eragiten dizun ukitu berezi hori.\nEzberdina da, originala, hotel baten gelan egindako bost eguneko xehetasunak kontatzen ditu.\nTximeleta agertzen da tarteka, eta orduan gozagarria bihurtzen da irakurketa.\nUkitu gozagarriak ditu, ideiak korapilatu, hitzekin jokatu, hitzokin jolastu, tenporalitateaz jokatu …\nOker ote dauden itxura hartzen diet zenbait aditz formei, baina ez dakit arauak aldatu diren, ala akats teknikoak diren.\n“Jesusen bizitza” eta Renan aipatzen ditu sarri, hainbat egile eta libururen aipamena ere agertzen da, egile kultuaren itxura emanez.\nIngelesa, frantsesa ere, dakiela erakusten du, irakurria dela ere bai, zitak behintzat jartzen ditu.\nAzkenez harrapatu egin nau, xurgatu, eta gustura bukatu dut, patxada eman dit, lasai irakurtzera behartu nau, kontakizunak baino estiloak.\nEz da harrapataka irakurtzeko liburua.\nIzenburuak erakarrita erosi dut, nireen antzerako zerbait ote den.\nEz dut berrikuntza edo ezberdintasun nabarmenik aurkitu.\nEgunerokotasunari zuzen edo arinago atxikita dabil.\nNola nahi gainbegiratuaz begiratzen die arazoei.\nGogoetarako tema eskaini, eta irrika eragiten dute.\nIradoki egiten du.\nNortasun propioa du.\nOso gogoko egin zaizkit zenbait poemen erritmo edo egitura.\nLehen pertsonan edo bere buruari zuzenduz dabil sarri.\nEz da ausartegia edo maiztuegia irudiak erabiltzen, ez da irudietan galtzen.\nKonplexuz beteta bezala ikusten dut, egiten duena justifikatuz bezala, hau ez dela poesia esanez.\nOrokorrean ez dizkit gogo-sentipenak maila goragoan jarri, nerau ere inspiratuz.\nOhi denez, tarteka poemaren batek erakartzen nau.\nEz naiz baleko kritika bat egiteko gai, baina niri baleko poema-liburua suertatu zait\nGazte drogazale baten bizitza, bilakaera, eta gorabeherak kontatzen ditu bere lagun min batek.\nDrogan erortzen denaren mundu konplikatu, korapilatsu, kontraesankorra eta besteon erantzukizuna, ulertezina eta ulerzailtasuna\nToxikomano eta jonkien prozesu mentalak, beraien barrunbe psikologikoak, sentipen eta burutapenak, sentimendu eta sexu harremanak, bakardadea, noraeza, jonki tipo ezberdinak, pertsonaiaren aldarte eta jarreren bilakaera ezberdinak, sendabideak, sendatzeko zailtasunak, erorketak eta goraldiak …\nBukaera errealista ematen dio, “sorgin gurpilak” darrai.\nGai asko daude gai nagusiaren inguruan: adiskidetasuna da agian nabarmenena, bi lagunen arteko harreman zail korapilatsua, ospitaleak, psikiatrikoak, kalamua, familia, “preso psikotikoak”, “proyecto hombre”, eskizofrenia, adiskidetasuna, Panero poeta “malditoa”, koadrilak, gizartetik kanpo geratzen diren gazteak …\nSarriak dira bizitza eta hainbat gairi buruzko burutapenak.\nIrakurlea astindu nahi du gai honi buruz.\nBere buruaz beste egitearena bitxia da, gaiaz eta egituraz.\nKritikoa da hainbat jarrerei buruz, psikiatrikoekin batez ere; hauen deskribapen gordina egiten du.\nEibarren deskribapena, fisikoaz gain gizartearena, batez ere drogazaleei lotutako ikuspegiz, bertako asteburu gauak …\nIdazlearen idazterako gorabeherak, zalantzak, barne borroka, mugak, sentipen kontrajarriak …\nHiru zatitan banatuta dago kontakizuna, lehenengoan gaiaz zentratzen da batez ere, bigarenean, denbora bat pasa den arren, gai egitura eta estiloz antzerakoz jarraitzen du, hirugarrenean zenbait hamarkadako, 88. urtean hasita Euskal Herriaren historia kontatzen du kontakizuna kokatuz: gazteen bilakaera eta ibilbidea, musikaren bideak, arazo politiko zein kulturakoak, borrokak … aurrekoetan esandakoak kronologia batetan konkatzen ditu: nahiko errepikakorra egin zait azken zati hau, laburbildu bezala egiten du aurreko dena, aurrekoa baino azalekoago, zuzenago.\nKontakizuna, edo idazlearen jarduna da ardatz nagusia, pertsonaia nagusi bakoitzaren ekarpenekin borobiltzen du bakoitzak berea kontatuz\nIstorio latza da, aldi berean idealizatuta bezala dago, halako giro bigunago edo maitegarriago bat ematen dio, hurbiltasunez bezala. Poema asko sartzen du sarreretan, baina baita testu barruan ere\nErrealismo handia du, pertsonaia marraztean, zein egoerak kontatzean.\nEtorri handikoa da egilea, korapilatu egiten da egoera, deskribapen eta pertsonai buruz, agian asko lantzen du.\nSarri baliatzen da irudiez iritziak azaldu eta argitzeko, bada irudi kilikagarririk: “denbora kaiolatua” …\nNaturaltasunez kontatzen ditu gauzak, agian horrek ematen dio berezkoaren jitea hitz-jarioari.\nBere idatziari kritika egiten dio tarteka, zergatik, zertarako, zein helburuz idazten duen …\nIdazlea bere burua justifikatu edo zurituz bezala dabilela iruditu zait, aspergarria egin zait zati hori.\nMusika talde askoren aipamena …\nSexu jardunean asko luzatzen da, pornora heldu gabe.\nEz da liburua atsegina, gaiagatik, nahiko errepikakorra da egoera eta gai askotan, horrek astun samarra egiten du\nHomosexualitatea, idazteari buruzkoak, Galiziako jauntxoen bizimaila eta bizimodua: bizitokia, harrerak, ohiturak, mahastiak eta ardogintza, Galiziako soziologia argazkia, guardia zibilak, viagra, guraso izatea, jaunak eta mirabeak, feismoa, informatika …\nGaliziako istorioak: “meigallo”=demonioa …\nPertsonen barnera sartzen da, sentipenak eta jarrerak azaleratzen ditu elkarrizketa zein deskribapenen bitartez, barne tolesetan dabil …\nTragikomedia bat da drama bat baino.\nSuspensea du, intriga, ongi amaraundua.\nPoesia ukitua du tarteka, esaldietan, deskribapenetan, giroan,, … horrela eteten du paragrafoaren monotonia eta goxatzen irakurketa, irudiekin eta hitzekin ere ezartzen du ukitu hori, baina naif kutsua damaio, ez da ezkontzen giro orokorrarekin.\nItzulpen arazoak nola konpontzen dituen egin zait interesgarria, hitzak eta esaldiak nola moldatzen eta aldatzen dituen …\nHiztegi aberatsa, baina ez da harroxkoa, naturaltasunez ekarria, gaiak eskatuta bezala.\nHitz arraroez aparte, egunerokoak ez diren baina ezagunak diren hitz asko: begiramen …\nEsaldi luzeago edo konposatuak egiten ditu noizbehinka gaztelerako hitzak ez erabiltzearren: “atzera begirako ispilua”, “hondar-edukigailua”, “ateen agintea” …\nAgian itzulpenak behartzen du hiztegi aberatsagoa erabiltzera.\nItzulpenak behartzen du ere agian hitzak moldatzera, eraldatzera, hiztegia aberastuz.\nAditz bihurtzen ditu maiz hitz eta adjektiboak.\nOso luzeak dira zenbait paragrafo, astunak bihurtzen dira, batez ere deskribapenak edo errepikakorrak diruditenean.\nLeku deskribapen luzeak, ariketa literario soilak dirudite, kontakizunari argigarririk ez dakartenak, gehienez ekintzari kokapena jarri..\nHondarreko kapituluak laburrak dira, kontakizunari abiadura emanez bezala, irakurlearen jakin-mina zirikatuz bezala.\nLuzea egiten da azken zatia, gertakizun nahiko ezagunetan korapilatzen da berri askorik ekarri gabe, borobildu edo osatu nahian, elkarrizketa diruditen bakarrizketa luzeekin, betegarri bezala dira, irakurketa jotapasa egitera bultzatzen dute. .\nHasierako bizitasuna galtzen du, suspensea ere, erabat galtzen du indarra eta suspensea bukaeran, gauza jakinei eraginez\nTramaren intrigak eta itzulpena egin zaizkit interesgune nagusiak orokorrean, baina inolako tentsiorik gabe bukatzen da, arrunt.\nHiru zati dituela dio itzultzaileak sarreran, baina baditu beste bi atal labur ere.\nAtarikoak: Alemaniara doa beka batekin, Ipar Amerikara gero, aberrira itzulera, zalantzak, bere garaiko lagunak … guzti horren barruko zertzeladak, zalantzak. Lehen itzulera: pertsona, egoera eta gertakizun ezberdinak. Amnesia: Ipar Amerikan dago, iraganeko gogoeta eta oroitzapenak. Bigarren itzulera: itzultzen da Errumaniara, Bukarest eta Suceava inguruan ibiliko da, bertan lagun, ezagun eta ezagunekin egiten du topo.\nBadirudi autobiografikoa dela zati handi batetan, bere panegirikoa ere badirudi tarteka, bere jarreren justifikazioa ere bada …\nErrumanieraren militantea da, gorriak ikusia arren ondo bizia, (ia ez da behartsurik ageri zeharka ez bada), erregimenak gaitzetsitako idazle intelektuala, atzerriratzen da, sariak jasotzen ditu, hitzaldiak ematen …\nErradiografia zabala egiten du, egoerak, pertsonak, gertaerak deskribatuz, ukitu eta erreferentzia laburrez sarri edo gehienetan, pasoko aberrian bizi dela beti dirudi.\nHuligana zer den: hitzaren adiera ezberdinak: liskarzalea, bufoia, gaitzeslea … agian bere egoeragatik.\nFamilia, herritarren, lurraldearen bizimodua, historia, istorioak, gorabeherak eta bizimoldea; komunismoa, Errumaniako egoera, giroa, Bukovina, diktadura garaiak: Errusiakoa zein Ceaucescurena, migratzaileen bulegoa, juduak, kontzentrazio eremuak, gerra, Txernobil, maitasun istorio bat, osasun zerbitzuak, dibortzioa, errusiarrak, komunismoa. Diktadura, hizkuntza arazoak, Sozialismoa, Stalinen garaia, Unibertsitatea, Hezkuntza, epaiketak, salaketak, juduak: deportazioak, ihesak, jazarpenak, ghettoak; Stalinen ondorengoak, Kafkaren judutasuna, Freud, Ceucescuren ondorengo aro berria, judutarren kritika zorrotz gordina, aberria-erbestea, kontraesanak, sentipen kontrajarriak, etorkinak, hizkuntzaren eta aberriaren nostalgia, hizkuntza pertsonaren hezurdura, trantsizioa, postkomunismoa, intelektualen arteko ika-mikak …\nPertsona ezberdinak: ama, aita, lagunak, tokiak, egiturak, erakundeak, egoerak, …. bakoitzaren erradiografia eginaz, deskribapen zorrotzen bidez …\nBurutapen erakargarriak, zita interesgarriak, kontrasteak jarrera eta iritzietan … baina bestelako zertzelada eta kontakizunen artean doaz eta zehatz irakurri behar da aurkitzeko …\nUne eta egoera zirraragarriak daude: aitari bisita kartzelara, “Gaueko trena” kapitulua …\nKritika zorrotza, garratza ere, umore beltza eta ironia erabiliz batez ere, erridikulizatu egiten du erakunde sozialista …\nErrumania eta Bukovinako historia ezagutzen ez duenari zaila eginen zaio dioena osoki ulertzea edo finkatzea.\nProtagonistaren barnean sartzen da, bere sentipen eta gogoetetan kiribiltzen.\nGertakizun ezberdinak kontatuz egiten du guztiaren azalpena.\nJauzika doa, atzera era aurrera denboran eta gertaeretan …. bilakaera bat azalduz.\nEgoera, aldi eta pertsonaia ezberdinak nahastu edo korapilatuz doa istorioa.\nTeknika ezberdinak darabiltza atal ezberdinetan: narratzailea, pertsona ezberdinen kontakizuna komatxoen artean jarrita, elkarrizketak, ametsak …\nKontaera berezia du, ezin uka, baina niri lausoan bezala geratzen zait kontakizuna, ingurumarika bezala.\nMagia ukitu bat bezala du kontakizunak, maila goitikako batetik ariko balitz bezala …\nIzen propioz ordez, bestelako hitzez aipatzen ditu pertsonaiak, lurraldeak, egoerak ... maiuskulaz azpimarratuz …\nSinbologia erabiltzen du bai hitzetan, bai esaldietan: asmatu egin behar duzu zertaz ari den.\nMinuskulaz idazten du NATO, bi aldiz ere: adierazgarria.\nIrudiak darabiltza erruz: “heriotzaren ondorengo bizitza“ da komunismoaren ondorengoa, heriotza: “metronomoak eternitatearen ordua jo” …\nAutore askoren zita sarriak, ezagunak batzuk: Kafka, Ionescu, Proust, Cioran, Kundera… eta autore niretzat ezezagunak, errumaniarrak seguruenik ...\nEgoera eta une ezberdinak aukeratzen ditu, atal bakoitzean, eta horien inguruan harilkatzen ditu historia eta kontatu beharrekoak.\nEz du esaldi potolo borobilik egiten, tarteka bai, baina pentsarazten duten egoera bereziak dakartza.\nKritikoa da, tarteka zuzena, kritika punttua eten gabe erabiliz hurrengo: Errumaniako egoera politikoaz, juduez …\nDeskribapen zehatzak erakartzen zaituzte ezer berezirik ez badio ere.\nMonotonoa egin zait azkenerako, errepikagarri kutsua hartu diot, aspergarria ere bai kontakizunean, bai kontaeran, bai estiloan …\nGarai hartako herri komunisten gorabeherak interesatzen zaionari interesgarria izanen zaio gaian sakontzeko.\nEzagunak ditut Bukovinako herri eta herritxo asko, eta, oroitzapenez harago, ezezagunak zitzaizkigun historiako errealitatea ezagutzeko aukera eman dit: ze urrun geratzen da herritik turista.\nItzulpen dotorea, jantzia, ez du hiztegi berezirik erabiltzen\netiketak: Liburuak 2


Mundakako Udala - Mundakak urteko azkaningoko bainuegaz agurtuko dau 2016 urtea\nMundakak urteko azkaningoko bainuegaz agurtuko dau 2016 urtea\nHotel El Puerto-k eta herriko talde batek sustatuta eta Mundakako Udalaren kolaborazioagaz, datorren abenduaren 31an "urteko azkaningoko bainue" ospatuko da. "Urteko azkaningoko bainue" ekimenak bigarren edizioa beteko dau eta honen helburua, herritarrak jai giroan batzea da, urteari modu osasungarrian agurtzeko, zanga eginez eta neguko hotzari beldurrik izan barik.\nHitzordua 11:00etan izango da, "kedadie" Hotel El Puerton eginez. Bertan, partehartzaile ausartak batuko dira 13:00etan uretara sartzeko asmoz. Antolatzaileek mozorrotuta joateko gonbidapena egin dabe eta horretarako aukeratutako gaia "Gabonak" izan dira. 18 urtetik beherakoek neoprenoagaz joan beharko dabe eta gurasoekaz.\nBainuaren ondoren, Mundakako Udalak Alkate Mallona kiroldegian (Arraun Elkartea), dutxa beroa hartzeko aukera emongo deutse partehartzaileei. Ostean, pintxo eta salda beroa egongo da Hotel El Puerto igerilari ausartentzako.\nIzena emoteko honako emailera jo behar da: aquenohayweb@gmail.com, abenduaren 29rarte.


Haur Danborradako sukaldari jantziak arrakastatsuak izan dira. Noticias de Gipuzkoa\nHaur Danborradako sukaldari jantziak arrakastatsuak izan dira\nAurten 22 konpainiek jarri zituzten jantzi berriak eta datozen urteotan beste zazpik ere hala egin nahi dute\nSábado, 4 de Junio de 2016 - Actualizado a las 06:12h\ndonostia- Haur Danborradako sukaldari jantziak arrakastatsuak izan dira. Desfilearen ondoren konpainien artean egindako inkesta baten emaitzek hala diote, galdetutakoen %75ek danborrada aberastu dutela uste baitute.\nAurten lehenengo aldiz 22 konpainiek desfilatu zuten sukaldari txikiekin, hau da, konpainien %52. Horien artean, guztiek eran-tzun dute jantzi txuriak aberasgarriak izan direla. Hala egin ez zutenen artean ere, askok hori uste dute. Gainera, momentuz sukaldaririk ez dutenen artean %35, hau da, zazpi konpainia, prest daude datozen urteotan sukaldari txikiak izateko.\nAlfonso Gurpegui Festetako zinegotziak atzo gogoratu zuen borondatezkoa izan zela pasa den urtarrilean jantzi txuriak erabiltzea. Eskatutako baldintza bakarra gutxienez horrelako bi ilara eduki-tzea zen. Gainera, lehen urtea zenez, arropak eta upeltxoak erosteko ahalegina egitera adoretu zituen Donostia Festak erakundeak ikastetxeak eta horretarako diru laguntza berezi bat eman zien.\nPrntzipioz, laguntza horiek ez dira errepikatuko eta “gastu guztiak haien lepotik ordaindu beharko dituzte datozen urteotan sukaldari jantzia haien konpainietan sartzea erabakitzen dutenek”, esan zuen. Dena den, aurtengo partida osoa ez zutela agortu eta sobratu zen dirua datorren urtean erabaki hori hartu dezaketen zazpi konpainien artean banatzea aztertuko dute.\nBestalde, danborraden banderetarako gorbatak aldatzen amaitu dute (inprentan akatsa izan zen eta euskerazko bertsioan Damborrada jarri zuten). Horrela, datorren astean, Haur Danborradako konpainien arduradunekin izan beharreko bileraren baitan, ikastetxeok jasoko dute gorbata berria zuzenduta. - A.Z.


Muskizko Udala - Abanto Musika Eskolarekin duen hitzarmenari eutsi dio Muskizko Udalak, Muskizko haurrek ere Abanto Musika Eskolan ikasi ahal izateko\nAbanto Musika Eskolarekin duen hitzarmenari eutsi dio Muskizko Udalak, Muskizko haurrek ere Abanto Musika Eskolan ikasi ahal izateko\nAuzotarrei musika ikastaroetarako sarbidea errazte aldera, iragan ikasturtean Abanto- Zierbenako Abanto Musika Eskolarekin sinatu zuen hitzarmena berretsi du Muskizko Udalak. Hori horrela, ikastaro hauetan parte hartzeko interesa duten muskiztar guzti-guztiek ondoko herrian erroldatutakoen prezio berean izango dituzte ikastaroak, eta Muskizko Udalak ordainduko du diferentzia.\nNolanahi ere den, Muskizko Udalak ez du 4.000 euro baino gehiago ordainduko; beraz, ordaindu beharreko zenbatekoa diru kopuru hori baino handiagoa izango balitz, Muskizko ikasleek ordainduko lukete diferentzia, betiere proportzionalki, ikasle bakoitzaren tarifa kontuan hartuta.\nParte hartu nahi duten auzotarrek Muskizko Udalera jo dezakete, eta bertan errolda ziurtagiri bat emango zaie. Izena ematerakoan, ziurtagiri hori aurkeztu beharko dute Abanto Musika Eskolan. Abanto-Zierbenako Abanto Musika Eskolan, besteak beste, 4 urtetik aurrerako eskola umeentzako programak dauzkate, eta helduentzako musika hizkuntzako ikastaroak, instrumentu ikastaroak eta talde instrumentaleko ikastaroak.


Etiketa: hutsuneak identifikatu | Martech Zone\nEtiketa: hutsuneak identifikatu\nAtzo web mintegia egitearen plazera izan nuen Instant E-Training-eko Edukien Marketin Birtualeko Gailurrean. Oraindik doan eman dezakezu izena, grabazioak ikusi eta liburu elektronikoak eta aurkezpenak deskargatu ditzakezu. Nire gai espezifikoa azken urteotan gure bezeroekin lanean ari garen estrategia bati buruzkoa da. Hauen edukien estrategian hutsuneak identifikatzen dituzte, autoritatea sortzen eta bihurketak bultzatzen laguntzen dutenak. Edukien kalitatea guretzat funtsezkoa den arren


Ordenagailu eramangarrien mailegua - ehuBiblioteka - UPV/EHU\nIkasteko eta ikertzeko/\nOrdenagailu eramangarrien mailegua/\nOrdenagailu hauek erabiltzeko EHUko unibertsitate-txartela eduki behar da, dagokion bibliotekan eguneratua, eta gainera Unibertsitateko Bibliotekarekiko betebeharrak egunean izan behar dira. Ordenagailuaren erabilera egokiaren ardura izango du erabiltzaileak.\nSaio bakoitzaren iraupena 2 ordutakoa izango da gehienez ere. Dena dela, eskaera asko badaude iraupena murriztu daiteke. Ordenagailuaren itzulpenean atzeratzeak zerbitzu honen, eta Unibertsitateko Bibliotekaren beste zerbitzuen, etenaldia ekar dezake.\nInternetera WIFIaren bidez konektatzeko Unibertsitateak erabiltzaile bakoitzari emandako pasahitza erabili beharko da.\nEz gorde dokumenturik ordenagailuan, saioa bukatutakoan edo ordenagailua itzaltzean ezabatuko dira eta. Informazioa aldizka USB memorian edo CD-ROM batean gordetzea, edo posta elektronikoz bidaltzea gomendatzen da. Ordenagailuan instalatutako programekin berdin gertatuko da, saioa bukatutakoan automatikoki desinstalatuko dira, beraz, programaren baten eguneratzea edo instalazioa beharrezkotzat jotzen baduzu, bibliotekako langileekin hitzegin.\nBibliotekako langileek ordenagailua erabiltzerakoan izan ditzakezun zalantza edo arazoak konpontzen lagunduko dizute.\nDerrigorrezkoa da copyright eskubideak errespetatzea.\nOrdenagailu eramangarriak arazoren bat badu edo ez badu ondo funtzionatzen Bibliotekako langileei adierazi berehala.\nErabiltzaileak ordenagailu eramangarriaren zaintze eta erabilera egokiaren ardura izango du maileguak irauten duen bitartean. Ordenagailua edo bere osagarriren bat galduz gero, erabiltzaileak izango du birjartzeko ardura. Zerbitzu honen erabilera desegokiak beronen etenaldia ekarriko du, eta gainera dagozkion diziplinako neurriak hartuko dira eragindako kalteen arabera.\nKontuz ibili eta ez utzi ordenagailu eramangarria bakarrik.\nOrdenagailua piztuta eta osagarri guztiak onik daudela itzuli behar da mailegu-mahaian. Bibliotekako langileek egoera onean dagoen ala ez egiaztatuko dute.\nOharra: Zerbitzu hau ez da eskuragarria Arabako Campuseko Bibliotekan aldi baterako.


Xabi Valdor eta Ander Martinez de Agirre absolbitu dituzte - halabedi\n4 urteko eta 6 hilabeteko espetxe zigorrak zueden eskaeren artean. Bi saioetan, akusazioaren frogak hankaz gora jarri zituzte ertzainek eta lekukoek, Valdorri eta Martinez de Agirreri sinesgarritasuna emanez.\nAbsoluzioa jakin bezain laster, Eleak/Libre mugimenduak adierazi duenez, “ezin dugu ahaztu gabe eta salatu gabe utzi”. Babesbage utzi dituztela salatu dute, “poliziaren hitzak duen balioagatik”, eta prozesu guztian zehar egondako eskubide urraketak gaitzetsi dituzte.\nAkusazioko lekuko batek, ez zuen deklaratu, “arrazoi pertsonalengatik”. Azaroaren 28an, aldiz, haren txanda izan zen. Honek, ez zuen ezer berezirik aipatu -6.pisu batetik ikusi omen zituen Valdor eta Martinez de Aguirre- eta ezin izan zuen ezer zehaztu.\nHala Bideon azaldu zuten kasua epaiketa aurretik